I ka ninsɔndiya i ka baaraba la | Ala ka kanuya\n“ A’ ye to Ala ka kanuya la”\nA KALAN KAAN NIN NA Acoli Afrikaans Albanais Allemand Altai Amharique Anglais Arabe Arménien Arménien (occidental) Assamais Azéri Azéri (cyrillique) Bachkir Baoulé Bas allemend Bassa (cameroun) Batak Toba Bengali Bichlamar Bicol Birman Boulou Bulgare Cakchiquel (Central) Cambodgien Catalan Cebuano Chavacano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Coréen Creole de Maurice Creole seychelles Croate Créole de guinée-bissao Créole haïtien Dangme Danois Douala Drehu Efik Espagnole Estonien Ewé Fidjien Finnois Féroïen Ga Gallois Garifuna Georgien Grec Groelandais Guarani Gujarati Guna Haoussa Hiligaynon Hindi Hmong blanc Hongrois Hébreu Iban Ibanag Igbo Iloko Indonésien Islandais Japonais Jula Kabye Kachin Kannada Karen S’gaw Kazakh Kekchi Kikamba Kikuyu Kiluba Kimbundu Kinyarwanda Kirghiz Kiribati Kirundi Kisonge Kissi Kongo Kosrae Krio Kurde kumanji (Caucase) Kurde kurmanji (cyrillique) Kwangali Kwanyama Langue des Signes Américaine Langue des signes argentine Langue des signes australienne Langue des signes britannique Langue des signes brésilienne Langue des signes chilienne Langue des signes coréenne Langue des signes espagnole Langue des signes finnoise Langue des signes italienne Langue des signes japonaise Langue des signes mexicaine Langue des signes polonaise Langue des signes péruvienne Langue des signes russe Langue des signes sud-africaine Langue des signes vénézuélienne Langue des signes équatorienne Lao Lhukonzo Lituanien Lomwe Luganda Luo Macédonien Makua Malagach Malay Malayalam Mam Mambwé-Lungu Mapudungun Marathi Mazatec de Huautla Mbunda Mixe Mizo Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Ndau Ndonga Ndébélé Ndébélé(Zimbabwe) Ngabere Ngangela Niue Norvégien Nyaneka Nyungwe Nzema Néerlandais Oromo Ossete Otomi (vallee du mezquital) Ourdou Ouzbek Palau Pangasinan Papiamento (curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quiché Rarotongan Romain Rotumien Runyankore Russe Rutooro Samoan Sango Sena Sepedi Serbe Serbe (romain) Sesotho du Lesotho Shona Sidama Singhalais Slovaque Slovène Sranan tongo Suédois Swahili Swati Tahitien Tajiki Tankarana Tarascan Tatar Tcheque Thaï Tigrinya Tiv Tlapanec Tojolabal Totonaque Tshwa Tsonga Tswana Turc Turkmene Tuvaluan Twi Tzeltal Tzotzil Tétoum Dili Ukrainien Umbundu Urhobo Venda Vezo Wallis Wayuunaiki Wolaitsa Xhosa Yoruba Zande Zapotec (de l'isthme) Zapotec (lachiguiri) Zoulou langue des signes colombienne ouïghour (écriture cyrillique) tamoul tchouvache\nI ka ninsɔndiya i ka baaraba la\n“Mɔgɔ o mɔgɔ . . . ka nisɔndiya a ka baara bɛɛ la.”—WAAJULIKƐLA 3:13.\n1, 2. a) Mɔgɔ caaman b’u ka baarako jati cogo di? b) Bibulu b’an jija ko an ka baarako filɛ cogo di?\nBI DUNIƝA kɔnɔ, baara kɔni tɛ ninsɔndiyako ye fewu mɔgɔ caaman fɛ. U be lɛri caaman kɛ baara min na, a koo man di u ye bɛrɛbɛrɛ, ani loon o loon u dusu man di ka taga a kɛ. K’o miiriya ɲɔgɔn to u kɔnɔ, u tɛ se k’u sɔbɛ don bɛrɛbɛrɛ u ka baara la, kuma tɛ ka ninsɔndiya sɔrɔ a la.\n2 Bibulu b’an jija ko an ka baarako filɛ ni ɲɛɛ ɲuman ye, hali n’o baara ka gwɛlɛ. A b’a fɔ ko baara ani baara tɔnɔ ye Ala ka nilifɛn ye. Solomani y’a sɛbɛ ko: “Ni mɔgɔ o mɔgɔ be dumuni kɛ, ka minni kɛ, ka nisɔndiya a ka baara bɛɛ la, o ye Ala ka dɛmɛ ye.” (Waajulikɛla 3:13). Jehova b’an kanu, ani a b’an ka hɛɛrɛ fɛ tuma bɛɛ. O kama, a b’a fɛ an ka baara k’an wasa ani an k’a tɔnɔ diyabɔ. N’an b’a fɛ ka to a ka kanuya la, fɔɔ an ka sɔn a ka miiriya ma ani k’a ka sariyaw labato baarako ta fan fɛ.—Waajulikɛla 2:24; 5:17.\n3. An bena ɲiningali jumanw lo lajɛ kalansen nin na?\n3 An bena ɲiningali naani lajɛ kalansen nin na: An be se ka ninsɔndiya an ka baaraba la cogo di? Kerecɛn sɔbɛw tɛ sɔn ka baara sifa jumanw kɛ? An be se ka baloɲini baara kɛ k’a dama kɛɲɛ ni Alako baaraw ye cogo di? An be se ka baara juman lo kɛ min kɔrɔtanin lo ka tɛmɛ tɔɔw bɛɛ kan? Nka, an k’a filɛ fɔlɔ baarakɛlaba fila minw ɲɔgɔn tɛ yen duniɲa kɔnɔ: Jehova Ala ni Yezu Krista.\nBAARAKƐLABA MIN ƝƆGƆN TƐ YEN ANI BAARAKƐLA ŊANA\n4, 5. Bibulu b’a yira cogo di ko Jehova be baara nafaman kɛ?\n4 Jehova ye baarakɛlaba ye min ɲɔgɔn tɛ yen. Zɛnɛsi 1:1 b’a fɔ ko: “Ala y’a ka danni daminɛ tuma min na, a kɔnna ka sankolo ni dugukolo le dan.” Ala tilara dugukolo danni na tuma min na, a y’a fɔ “k’o ɲɛna kosɔbɛ.” (Zɛnɛsi 1:31). O kɔrɔ ko, a ye baara minw bɛɛ kɛ ka dugukolo dan, o y’a wasa kosɔbɛ. Siga t’a la, “dubatigi Ala” Jehova ye baara nafaman min kɛ, o y’a ninsɔndiya kosɔbɛ.—1 Timote 1:11, ABM.\n5 An ka Ala be baara kɛ ni timinandiya ye, a t’a dabila abada. K’a to a tilara dugukolo n’a kan fɛɛnw bɛɛ danni na a mɛɛnna, Yezu y’a fɔ ko: “N Faa be baara la halibi.” (Zan 5:17). Faa be mun baara lo la halibi? K’a to a sigiyɔrɔ la sankolo la, siga t’a la a bele cɛsirinin lo ka adamadenw ɲɛminɛ ani k’u ladon. A ye “danfɛnkura” dɔ dan, n’o ye kerecɛn mɔlenw ye (2 Korɛntikaw 5:17). Olu bena masaya kɛ ni Yezu ye sankolo la. A sagonata ye min ye adamadenw koo la, a be baara kɛra walisa k’o dafa. A b’a fɛ ko minw b’ale kanu, u ka ɲɛnamaya banbali sɔrɔ duniɲa kura kɔnɔ (Ɔrɔmukaw 6:23). Siga t’a la, Jehova ninsɔndiyara kosɔbɛ a bolo baara tɔnɔ kosɔn. Mɔgɔ miliyɔn caaman sɔnna Masaya kibaro la. U y’u magwɛrɛ Ala la ani u y’u ka ɲɛnamaya kɛcogo yɛlɛma walisa ka to a ka kanuya la.—Zan 6:44.\n6, 7. Mun lo b’a yira ko Yezu be baara kɛ sɔbɛ la kabi wagati jan?\n6 Yezu fana be baara kɛ sɔbɛ la kabi wagati jan. Sanni a ka na dugukolo kan ka adamaden cogoya ta, a tun ye “baarakɛla ŋana” ye Ala gɛrɛfɛ “sankololafɛnw ni dugukolo kan fɛɛnw” bɛɛ dan tuma na (Talenw 8:22-31, NW; Kɔlɔsikaw 1:15-17). Tuma min na a tun be dugukolo kan, Yezu tora ka baara kɛ sɔbɛ la fana. A denmisɛnya tuma na, a ye bonlɔbaara degi. O kosɔn, mɔgɔw tun b’a weele ko “miniziye” * (Mariki 6:3). O baara tun be mɔgɔ sɛgɛn kosɔbɛ ani i tun tɛ se k’a kɛ n’i hakili man di sanko o wagati yɛrɛ la, yiritigɛmansi, yiri feeretaw ani kuranmansinw si tun tɛ yen. Miiri k’a filɛ, Yezu yɛrɛ lo tun be taga kongo kɔnɔ ka yiri yaala. N’a sɔrɔ a tun b’o tigɛ ani k’o sama fɔɔ ka na a ka baarakɛyɔrɔ la. Miiri k’a filɛ, Yezu be bonlɔbaara la: a be boon biri lɔgɔw labɛnna ani k’u siri boon sanfɛ, a be koonw ani hali boon kɔnɔ minan dɔw dilanna. Siga t’a la, Yezu tun b’a lɔn ko n’i ye baara gwɛlɛ kɛ ka ɲɛ, o lo be mɔgɔ wasa.\n7 Yezu tun b’a ka cidenya baara kɛ ni kisɛya ye. Saan saba ni tilan kɔnɔ, a y’a yɛrɛ bɛɛ di o baara ma min kɔrɔtanin lo kosɔbɛ. Komi a tun b’a fɛ ka mɔgɔ caamanba sɔrɔ, a tun be baara kɛ a ɲɛɛ ma tile kuru bɛɛ kɔnɔ: a tun b’a daminɛ sɔgɔmada joona fɔɔ ka mɛɛn sufɛ (Luka 21:37, 38; Zan 3:2). A tun be taga “duguba ni dugudenninw na ka waajuli kɛ ka Ala ka masaya kibaru diman fɔ.” (Luka 8:1). Yezu ye kilo kɛmɛ kɛmɛ yɛrɛyɛrɛ lo tagama seen na, gwangwan na, walisa ka kibaro diiman lase mɔgɔw ma.\n8, 9. Cogo juman na Yezu ye ninsɔndiya sɔrɔ a ka baaraba la?\n8 Yezu ye baaraba min kɛ waajuli la, yala a ye ninsɔndiya sɔrɔ o la wa? Ɔnhɔn! A ye Masaya tiɲɛn kisɛw dan ani sanni a ka kɔsegi sankolo la, sumanw tun kɔgɔra forow la. Ala sago kɛli tun be fanga don Yezu la fɔɔ a tun labɛnnin lo ka ban dumuni na Ala ka baara kosɔn (Zan 4:31-38). Miiri k’a filɛ a ye wasali min sɔrɔ a ka cidenya baara laban na dugukolo kan. Joo tun b’a fɛ k’a fɔ a Faa ye ko: “Ne y’i boɲa ka ban dugukolo kan, i tun ye baara minw di ne ma, ne y’olu bɛɛ kɛ ka ban.”—Zan 17:4.\n9 Siga t’a la, Jehova ni Yezu be ninsɔndiya sɔrɔ u ka baaraba la, ani u ɲɔgɔn tɛ yen. Komi an be Jehova kanu, o kama an b’a fɛ ka “Ala ladege.” (Efɛzikaw 5:1). An be Yezu kanu fana minkɛ, o b’an lasun “ka tugu a sen nɔ na.” (1 Piyɛri 2:21, ABM ). Ayiwa, an k’a lajɛ sisan cogo min na an fana be se ka ninsɔndiya sɔrɔ an ka baaraba la.\nAN BE SE KA NINSƆNDIYA SƆRƆ AN KA BAARABA LA COGO DI?\nBibulu kɔnɔ miiriya jɔnjɔnw sira tagamani be se k’i dɛmɛ ka ninsɔndiya sɔrɔ i ka baaraba la\n10, 11. Mun lo be se k’an dɛmɛ k’an ka baara filɛ ni ɲɛɛ ɲuman ye?\n10 Baloɲini baara daganin lo kerecɛn sɔbɛw fɛ. An b’a fɛ an ka baara k’an ninsɔndiya ani k’an wasa. Nka, o man nɔgɔ n’a y’a sɔrɔ ko an ka baloɲini baara koo man di an ye. O bɛɛ n’a ta, an be se ka ninsɔndiya sɔrɔ o baara la cogo di?\n11 An ka koow filɛ ni ɲɛɛ ɲuman ye. An tɛ se ka koow cogoya yɛlɛma tuma bɛɛ, nka an kɔni be se k’an ka miiriya yɛlɛma. Ala be baarako jati cogo min na, n’an be miiri o la, o be se k’an dɛmɛ ka baarako filɛ ni ɲɛɛ ɲuman ye. Ɲɛyirali fɛ, n’a sɔrɔ i ka baara tɛ bɛrɛ ye i ɲɛɛ na. Nka, n’i ye gwatigi ye, i k’a jati ko a b’i dɛmɛna k’i ka denbaya ladon. K’i ka somɔgɔw ladon, o tɛ koo fitinin ye Ala ɲɛɛ kɔrɔ. A ka Kuma b’a fɔ ko mɔgɔ min t’a janto a somɔgɔw la, “a ka jugu ni dannabali ye.” (1 Timote 5:8, ABM ). Ala ye kunkanbaara min di i ma, n’i b’a faamu ko i ka baara lo b’i dɛmɛ k’o dafa, o be se k’a to i be wasa ani i b’i jija a la. N’a sɔrɔ i ka baarakɛɲɔgɔnw tɛ n’o wasali n’o jijali ɲɔgɔn ye u ka baara la.\n12. Mun na nafa b’a la an k’an timinandiya ani an ka kɛ hɔɔrɔnw ye an ka baara la?\n12 An k’an timinandiya ani an ka kɛ hɔɔrɔnw ye. Tɔnɔ be se ka sɔrɔ an ka baara la n’an b’an sɔbɛ don a la ani n’an b’a ɲini k’a kɛ ka ɲɛ. Mɔgɔ minw timinan ka di baara la ani u b’a kɛ ka ɲɛ, tuma caaman na olu koo ka gwɛlɛ u ka patɔrɔn ma (Talenw 12:24; 22:29). Komi an ye kerecɛn sɔbɛw ye, an ka kan ka kɛ hɔɔrɔnw ye fana an ka baara la: an tɛ an ka patɔrɔn ka wari, a ka minanw wala a ka wagati sonya (Efɛzikaw 4:28). An y’a ye kalansen tɛmɛnin na ko nafa b’a la ka kɛ hɔɔrɔn ye. Mɔgɔ ka teli k’a jigi la baarakɛla kan n’a ye hɔɔrɔn ye. Patɔrɔn b’a lɔn ko an b’an sɔbɛ don baara la wo, a t’o kala ma wo, an wasanin lo ka kɛ ni “dusukun ɲuman” ye ani an b’a lɔn ko an be Ala min kanu, an koo ka di ale ye.—Eburuw 13:18, ABM; Kɔlɔsikaw 3:22-24.\n13. N’an tagamacogo ka ɲi baarakɛyɔrɔ la, nafa juman be se ka sɔrɔ o la?\n13 An k’a lɔn ko an tagamacogo be se ka nɔɔrɔ la Ala kan. N’an be ni kerecɛn jogo ɲuman ye an ka baarakɛyɔrɔ la, siga t’a la tɔɔw bena o kɔrɔsi. Nafa juman be sɔrɔ o la? O cogo la, an be se k’an “Kisibaa Ala ka kalan bonya.” (Titi 2:9, 10, ABM ). Tiɲɛn na, an tagamacogo ɲuman be se k’a to mɔgɔw b’a ye ko an ka diinan ka ɲi ani a koo be diya u ye. Miiri k’a filɛ n’i baarakɛɲɔgɔn dɔ y’a daminɛ k’a mako don tiɲɛn koo la e tagamacogo ɲuman kosɔn baarakɛyɔrɔ la! O bena mun kɛ i la do? Nka, koo wɛrɛ yɛrɛ kɔrɔtanin lo ka tɛmɛ o kan: k’a lɔn ko i tagamacogo ɲuman be nɔɔrɔ la Jehova kan ani o b’a dusu diya, mun lo nafa ka bon ka se o ma?—Talenw 27:11; 1 Piyɛri 2:12.\nAN KA HAKILI SƆRƆ BAARA SUGANDILI KOO LA\n14-16. N’an b’a fɛ ka baara dɔ sugandi, an ka kan k’an janto ɲiningali jɔnjɔn fila jumanw lo la?\n14 Baloɲini baara minw daganin lo wala minw daganin tɛ kerecɛnw fɛ, Bibulu t’o fɔ an ye k’u pereperelatigɛ. O kɔrɔ tɛ ko an be se ka sɔn baara bɛɛ la, a mana kɛ min o min ye. Bibulu be se k’an dɛmɛ ka baara nafaman sugandi, nanbarako tɛ min na ani a koo ka di Ala ye. O la, a tɛna kɛ baara ye min ka gwo a ye (Talenw 2:6). N’an b’a fɛ ka baara dɔ sugandi, ɲiningali jɔnjɔn fila be yen an ka kan k’an janto minw na.\n15 Yala Bibulu b’o baara sifa kɛli haramuya wa? A gwɛnin lo ko Ala ka Kuma be sonyali, ngalon tigɛ ani joow dilanni haramuya (Ɛkisɔdi 20:4; Kɛwaliw 15:29; Efɛzikaw 4:28; Yirali 21:8). Baara o baara be mɔgɔ bila k’o koow kɛ, an be ban o la. An be Jehova kanu minkɛ, an tɛ sɔn abada ka don baara la min b’an bila ka Ala ka sariyaw tiɲɛ.—1 Zan 5:3.\n16 Kɔni o baara t’a yira ka gwɛ ko kɛcogo haramunin dɔ jalaki be ne kan wala ko ne be mɔgɔw jijara a la dɛ? An ka ɲɛyirali dɔ ta. Sekeretɛri baara tɛ koo jugu ye. Nka, n’a ɲinina kerecɛn dɔ fɛ a ka sekeretɛri baara kɛ jamana ka lotori biro dɔ la do? Tiɲɛn lo ko ale yɛrɛ ka baara tɛ ka loteri biyew feere mɔgɔw ma. Nka, a ka loon o loon baara sen fɛ, yala a tɛ dɛmɛ donna loteri baara la wa? Loteri do be mɔgɔ jija wasabaliya la ani Ala ka Kuma b’o haramuya (Efɛzikaw 5:3-5). Komi an be Jehova kanu, an kɔni t’a fɛ k’an seen don koo si la Bibulu be min haramuya.\n17. a) An ka kan k’an janto koo jumanw na n’an b’a fɛ ka baara dɔ sugandi? ( Ɲɛɛ 177 ka koorilen lajɛ.) b) An dusukun be se k’an dɛmɛ cogo di ka Ala diyanyekow latigɛ?\n17 Tuma caaman na, baara sugandili koo be se ka ɲɛnabɔ n’an be dakun 15 ani 16nan ka ɲiningali jɔnjɔn fila jaabiliw sɛgɛsɛgɛ ka ɲɛ. Nka, an ka kan k’an janto koo wɛrɛw la n’an b’a fɛ ka baara dɔ sugandi. * An man kan k’a ɲini ko Jɔncɛ kantigiman jɛnkulu ka cikanw di an ma baara sifaw bɛɛ koo la. An yɛrɛ lo ka kan ka hakili sɔrɔ o koo la. Kalansen 2nan y’a yira an na ko an ka kan k’an dusukun kolo an kɛtɔ k’an yɛrɛ degi ka Ala ka Kuma labato loon o loon. N’an ‘hakili delila’ a la “ka ko ɲuman ni ko jugu faranfasi,” an dusukun bena se k’an dɛmɛ ka Ala diyanyekow latigɛ ani ka to a ka kanuya la.—Eburuw 5:14, ABM.\nNE BE SE KA SƆN BAARA NIN NA WA?\nMiiriya jɔnjɔn: “Aw be fɛɛn o fɛɛn kɛ, aw k’o bɛɛ kɛ ka boɲa la Ala kan.”—1 Korɛntikaw 10:31.\nI k’i yɛrɛ ɲininga ko:\nAla ka Kuma b’a yira ka gwɛ ko kɛcogo minw haramunin lo, yala u dɔw be kɛ baara nin na wa?—Ɛkisɔdi 20:13-15.\nYala baara nin tɛna a to kɛcogo haramunin dɔ jalaki ka ben ne kan wa?—Yirali 18:4.\nYala baara nin ye ɲumanya kɛcogo dɔ lo ye Bibulu tɛ min kɛlɛ wa?—Kɛwaliw 14:16, 17.\nBaara nin bena nɔɔ juman to mɔgɔw kan, kɔni dɔw dusukun tɛna u kɛlɛ a kosɔn?—Ɔrɔmukaw 14:19-22.\nNi ne sɔnna ka taga baara kɛ jamana wɛrɛ la ka n’ ka denbaya to yen, o bena mun lo kɛ u la dusukunnata ani Alako ta fan fɛ?—Efɛzikaw 5:28–6:4.\nBAARAKO JATI K’A DAMA KƐƝƐ\n18. Mun na a man nɔgɔ ka Jehova diyanyekow kɛ tuma bɛɛ?\n18 Nin “laban donw” ka “waati gɛlɛnw” na, a man nɔgɔ ka Jehova diyanyekow kɛ tuma bɛɛ (2 Timote 3:1, ABM ). A man nɔgɔ fewu ka baara sɔrɔ ani ka to a la. An kerecɛn sɔbɛw b’a lɔn ko a kɔrɔtanin lo ka baara kɛ sɔbɛ la walisa k’an ka denbaya ladon. Nka, n’an m’an janto, koo dɔw be se k’an ka Alakow nagasi i n’a fɔ: degun minw b’an kan baarakɛyɔrɔ la ani duniɲa ka nafolo kanuya min be yɛlɛma mɔgɔ la (1 Timote 6:9, 10). An k’a lajɛ cogo min na an be se ka koow kɛ k’a dama kɛɲɛ. O kama, an ka ɲi k’a lɔn koo minw kɔrɔtanin lo ka tɛmɛ tɔɔw kan.—Filipikaw 1:10.\n19. Mun na Jehova ka kan an k’an jigi bɛɛ la a kan, ani o b’an tanga mun lo ma?\n19 I jigi bɛɛ la Jehova kan (Talenw 3:5, 6). Jehova man kan an k’an jigi bɛɛ la a kan wa? Tiɲɛn na, a b’a janto an na (1 Piyɛri 5:7). An mako be min na a b’o lɔn ka tɛmɛ an yɛrɛ kan, ani a tɛ dɛsɛ foyi la (Zaburuw 37:25). O kama, a ka ɲi an k’an tulo malɔ Bibulu ka ladili nin na ko: “Wari ɲiniko kana fiɲɛ don aw si tagamacogo la. Min b’aw bolo, o k’aw wasa. Bari Matigi yɛrɛ le ko: ‘Ne tena i to i kelen, n tena i bila abada.’ ” (Eburuw 13:5). Kudayi cidenyabaarakɛla caaman be se ka seereya kɛ ko see be Ala ye k’an makoɲɛfɛnw di an ma. N’an b’an jigi bɛɛ la Jehova kan ko a bena a janto an na, an tɛna hami kojugu an ka denbaya balo koo la (Matiyo 6:25-32). O la, an tɛna a to baloɲini baara k’an lasun ka Alakow bila kɔfɛ, i n’a fɔ waajuli ani lajɛnw.—Matiyo 24:14; Eburuw 10:24, 25.\n20. K’i ɲɛɛ jɔlen to koo kelen kan, o kɔrɔ ko di, ani i be se ka mun lo kɛ walisa i ɲɛji kana caya?\n20 I ɲɛɛ jɔlen to koo kelen kan (Matiyo 6:22, 23). O kɔrɔ ko i kana i ɲɛji caya. Kerecɛn min ɲɛji man ca, a ɲɛɛ jɔlen be laɲinita kelen lo kan: Ka Ala sago kɛ. N’an ɲɛɛ jɔlen be laɲinita kelen dɔrɔn kan, an ka haminanko tɛna kɛ ka saraba sɔrɔ walisa k’an ka ɲɛnamaya kɛ faamanya la. Piblisite b’a fɛ an k’a miiri ko an ka hɛɛrɛ be bɔ fɛɛn modɛli kura ɲumanbaw lo la. An kana a to o b’an lasun ka boliboli o fɛɛnw kɔ. I be se ka mun lo kɛ walisa i ɲɛji kana caya? Kana juru ta n’i mako gwɛlɛ t’a la. Kana i ka ɲɛnamaya fereke ni bololafɛnw ye, i bena wagati caaman ta k’i janto minw na. Bibulu b’an ladi ko an k’a to “dumuni ni fini” k’an wasa (1 Timote 6:8, ABM ).Tugu o ladili kɔ. Koo bɛɛ lajɛnnin kɛ k’i ka ɲɛnamaya kɛ cogo nɔgɔman na.\n21. Mun na an ka kan ka kɛ ni ɲɛnako fɔlɔ ye, ani o ɲɛnako fɔlɔ ka kan ka kɛ mun lo ye?\n21 Alakow kɛ i ɲɛnako fɔlɔ ye, ani i jija k’u dafa. Komi an tɛ se ka koo bɛɛ kɛ, o kama an k’a latigɛ min bena kɛ an ɲɛnako fɔlɔ ye. N’o tɛ, koo misɛnw be se k’an ka wagati nafamanba ta ani ka koo kɔrɔtaninw nagasi. Mun lo ka kan ka kɛ an ɲɛnako fɔlɔ ye? Duniɲa nin kɔnɔ, mɔgɔ caaman ɲɛnako fɔlɔ ye ka kalanbabaw kɛ walisa ka lɔyɔrɔba sɔrɔ. Nka, Yezu y’a ka kalandenw jija k’u ka to ka “Ala ka masaya . . . ɲini fɔlɔ.” (Matiyo 6:33). Tiɲɛn na, an kerecɛn sɔbɛw kɔni be Ala ka Masaya lo bila koo bɛɛ ɲɛ. An ka ɲɛnamaya kɛcogo, o kɔrɔ, an be koo minw latigɛ, an ka laɲinitaw ani an ka baaraw ka kan k’a yira ko Ala sago n’a ka Masayakow lo kɔrɔtanin lo an fɛ ka tɛmɛ bololafɛnw ni baloɲini baara kan.\n“NE YE MIN LATIGƐ, O YE NE WASA ANI KA N’ NINSƆNDIYA”\n“Ne hakili tun ka di lakɔli la ani n’ ye dɛmɛ sɔrɔ ka kalan kɛ gwansan Niyɔriki kalansoba dɔ la min tɛ gofɛrɛnɛman ta ye. Ne ka lakɔli ladili dibagaw y’a fɔ ka gwɛlɛya ko ne ka n’ tɔgɔ sɛbɛ inivɛrisitebaba dɔw la. U dɔw ye ne tɔgɔ ta ani Etazini ka inivɛrisiteba dɔ ko a be lɔ ni n’ ka kalanko ye. Nka, ne banna u bɛɛ la koo fila kosɔn. Ne y’a faamu ko ni ne bɔra n’ ka soo ka taga to inivɛrisite la, sɔnkolonya farati bena kɛ ne seen kɔrɔ. Ka fara o kan, piyɔniye baara negeba tun be ne la.\n“A saan 20 ni kɔ ye nin ye ne be kudayi piyɔniye baara la. Ne ye n’ sɔbɛ don cidenya baara faan caaman na: n’ ye waajuli kɛ yɔrɔ min na weleweledalaw man ca, n’ ye dɛmɛ don Masaya Boonw lɔli koo la ani balawo tuma na. Sisan, ne ninsɔn ka di ka baara kɛ ni kaan wɛrɛ fɔlaw jɛnkulu dɔ ye Niyɔriki.\n“Ne ye saan minw bɛɛ kɛ kudayi cidenya baara la, ni n’ be miiri u la, n’ b’a ye ko n’ ye duga caaman sɔrɔ. Ne ye min latigɛ, o ye ne wasa ani ka n’ ninsɔndiya. Ne sera ka min kɛ ani ne ye teri minw sɔrɔ, ne tɛ sɔn k’o falen ni fɛɛn si ye.”—Zenaida.\nI SƆBƐ DON CIDENYA BAARA LA\nN’an be waajuli baara kɛ an ɲɛnako fɔlɔ ye, an b’a yira ko an be Jehova kanu\n22, 23. a) Baara juman lo ye kerecɛn sɔbɛw ɲɛnako fɔlɔ ye, ani an be se k’a yira cogo di ko a kɔrɔtanin lo an fɛ? ( Ɲɛɛ 180 ka koorilen lajɛ.) b) I cɛsirinin lo ka mun lo kɛ baloɲini baara ta fan fɛ?\n22 An b’a lɔn ko duniɲa nin laban surunyana kosɔbɛ. O kama, baara min ye kerecɛn sɔbɛw ɲɛnako fɔlɔ ye, an b’an sɔbɛ bɛɛ don o la: ka waajuli kɛ ani ka mɔgɔw kɛ Krista ka kalandenw ye (Matiyo 24:14; 28:19, 20). I n’a fɔ an Ɲɛyirabaga Yezu, an ɲɛɛ gwannin lo o baara la sabu a be mɔgɔ niin kisi. An be se k’a yira cogo di k’o baara kɔrɔtanin lo an fɛ? Kafow kɔnɔ, Ala sagokɛlaw fanba ye weleweledalaw ye ani u b’u yɛrɛ di waajuli ma k’a kɛ n’u dusukun bɛɛ ye. U dɔw ye labɛn kɛ walisa ka kɛ piyɔniyew wala misɔndenw ye. Bangebaga caaman y’a faamu ko a kɔrɔtanin lo ka laɲinita dɔw latigɛ Alako ta fan fɛ. O kama, u b’u deenw jija u k’u seen don kudayi cidenya baara la. Yala o weleweledala kisɛmanw be ninsɔndiya sɔrɔ u ka baaraba la wa? Ɔnhɔn kɛ! Ka baara kɛ Jehova ye n’i dusukun bɛɛ ye, o kelenpe lo ye ɲɛnamaya kɛcogo ye min be mɔgɔ wasa, k’a ninsɔndiya ani ka duga caaman lase a ma.—Talenw 10:22.\n23 An caaman ka kan ka baara kɛ lɛri caaman kɔnɔ walisa k’an ka denbaya ladon. I hakili to a la ko Jehova b’a fɛ an ka ninsɔndiya an ka baaraba la. N’an b’an ka miiriyaw n’an tagamacogo bɛn ale ka miiriyaw n’a ka sariyaw ma, an ka baara be se k’an wasa. Baara min kɔrɔtanin lo an fɛ, o ye ka Ala ka Masaya kibaro diiman fɔ. O la, an k’an cɛsiri walisa an ka baloɲini baara kana an hakili bɔ o baara kan. N’an b’o baara kɛ an ɲɛnako fɔlɔ ye, an b’a yira ko an be Jehova kanu, ani o cogo la an be to a ka kanuya la.\n^ dakun 6 Gɛrɛkikan kumaden min ko “miniziye,” o kɔrɔ ɲɛsinna “yiri baarakɛla ma. A be baara kɛ boon lɔli la ani a be boon kɔnɔ minanw ni minan sifa wɛrɛw dilan ni yiri ye.”\n^ dakun 17 An ka kan k’an janto koo minw na baara sugandili koo la, u ɲɛfɔra ka pereperelatigɛ La Tour de Garde kɔnɔ: saan 1999, awirili tile 15nan ta, ɲɛɛ 28-30 ani saan 1982, ɔkutɔburu tile 15nan ta, ɲɛɛ 26.\nA ci dɔ ma A ci dɔ ma I ka ninsɔndiya i ka baaraba la\nSAPITIRI FƆLƆ “Ka Ala kanu, o ye nin de ye”\nSAPITIRI 2NAN Dusukun ɲuman maracogo\nSAPITIRI 3NAN Ala be minw kanu, i k’olu kanu\nSAPITIRI 4NAN Mun na i ka kan ka kuntigiya bonya?\nSAPITIRI 5NAN I be se k’i mabɔ duniɲa na cogo di?\nSAPITIRI 6NAN Ɲɛnagwɛko ɲumanw sugandi cogo\nSAPITIRI 7NAN Yala i be niin jati i ko Ala b’a jati cogo min na wa?\nSAPITIRI 8NAN Mɔgɔ saniyaninw koo ka di Ala ye\nSAPITIRI 9NAN “A’ ye boli jatɔya ɲɛ”\nSAPITIRI 10NAN Furu ye kanutigi Ala ka nilifɛn ye\nSAPITIRI 11NAN Bɛɛ ka furu bonya\nSAPITIRI 12NAN Kuma minw be ‘mɔgɔ barika’ bonya\nSAPITIRI 13NAN Fɛtiko minw man di Ala ye\nSAPITIRI 14NAN I ka kɛ hɔɔrɔn ye koo bɛɛ la\nSAPITIRI 15NAN I ka ninsɔndiya i ka baaraba la\nSAPITIRI 16NAN I ka ban Sutana n’a ka nanbarakow ma\nSAPITIRI 17NAN “Aw ka to ka taa ɲɛ aw ka dannaya senuma la”\nKUNNAFONI WƐRƐW Minw gwɛnna ka bɔ kafo kɔnɔ, olu minɛcogo\nKUNNAFONIW WƐRƐW Tuma juman ani mun na i ka kan k’i kuun datugu?\nKUNNAFONI WƐRƐW Ka darapo fo, ka vote kɛ ani faso baara\nKUNNAFONI WƐRƐW Joli kɔnɔfɛn misɛnmanw ani operasɔn kɛcogo fɛɛrɛw\nKUNNAFONI WƐRƐW K’i ɲɛfɛla mɔmɔ walisa ka cɛnimusoko nege wasa: o dabilacogo\nKUNNAFONI WƐRƐW Furusa ni farali, Bibulu be min fɔ o koo la\nKUNNAFONI WƐRƐW Bɛnbaliyaw ɲɛnabɔcogo wariko ta fan fɛ\nTexte Options de téléchargement des publications numériques “ A’ ye to Ala ka kanuya la”\nA ci dɔ ma A ci dɔ ma “ A’ ye to Ala ka kanuya la”\nA ɲɔgɔnna barokunw\nTugu laɲinitaw kɔ minw be bonya la Ala kan


Yezu be kabakow kɛ jɔn lo barika la? | Yezu ka ɲɛnamaya\nA be kabakow kɛ jɔn lo barika la?\nMATIYO 12:22-32 MARIKI 3:19-30 LUKA 8:1-3\nYEZU KA WAAJULI KANPAƝI FILANAN BE DAMINƐ\nYEZU BE JINAW GWƐN KA BƆ MƆGƆW LA ANI A BE MƆGƆW LASƆMI JURUMU YAFABALI KOO LA\nYezu tun be Fariziɲɛcɛ Simɔn fɛ ani a kumana yafali koo la. Dɔɔni o kɔ, a ye waajuli kanpaɲi wɛrɛ daminɛ Galile mara la. A y’a ka cidenya baara daminɛ a saan filanan lo ye nin ye ani a t’a kelen a ka tagama na. A ka ciden 12 be n’a ye ani muso dɔw, a tun ye “jina gwɛn ka bɔ” minw na ani k’u kɛnɛya (Luka 8:2). Magadala Mariyamu ani Suzani y’o muso dɔw ye. Zaani fana b’u cɛma. Ale cɛɛ ye masacɛ Erɔdi Antipasi ka nafolo kɔrɔsibaga ye.\nKomi mɔgɔ caaman ye Yezu koo mɛn, sɔsɔli kumaw tora ka caya a ka baaraw koo la. Loon dɔ, u nana ni jinatɔcɛ dɔ ye walisa Yezu k’a kɛnɛya. O cɛɛ ye fiyentɔ ni bobo ye fana. O n’a t’a bɛɛ, Yezu y’a kɛnɛya. Sisan, a be se ka kuma ani ka yeli kɛ. O koo ye jama kabakoya kosɔbɛ! U ko: “An be masacɛ Dawuda dencɛ min kɔnɔna, kɔni ale lo te nin ye?”—Matiyo 12:23.\nYezu be boon min kɔnɔ, jamaba lajɛnna k’o lamini. U ka ca fɔɔ Yezu n’a ka kalandenw tɛ se ka dumuni kɛ yɛrɛ. Nka, bɛɛ t’a miiri ko Yezu ye “masacɛ Dawuda dencɛ” ye, Ala ye layidu ta min koo la. Sariya karamɔgɔw ni Fariziɲɛ dɔw bɔra fɔɔ Zeruzalɛmu ka na Yezu fɛ. Nka, u ma na walisa k’a ka kalanw lamɛn wala k’a dɛmɛ dɛ. U b’a fɔra jama ye ko “Bɛlzebul b’a la” ani ko a be baara kɛra ni “jinɛw kuntigi” lo ye (Mariki 3:22, ABM). Yezu somɔgɔw y’o sɔsɔlikow mɛn minkɛ, u nana ko u b’a minɛ ka taga n’a ye. Mun na do?\nO wagati la, Yezu dɔgɔcɛw yɛrɛ tun lanin t’a la ko a ye Ala Dencɛ ye (Zan 7:5). Olu fɛ, u kɔrɔbayara ni Yezu min ye Nazarɛti, ale kɔni lo tɛ nin sɔsɔliko ɲɔgɔn lawulila. O kama, u y’a miiri ko Yezu “kuun wilila.”—Mariki 3:21.\nNka, koow be mun lo yira? Yezu ye jinatɔcɛ dɔ kɛnɛya a ma mɛɛn. Sisan, o cɛɛ be se ka kuma ani ka yeli kɛ. Mɔgɔ si tɛ se ka sɔsɔli kɛ o koo la. O kama, sariya karamɔgɔw ni Fariziɲɛw y’a ɲini ka Yezu tɔgɔ tiɲɛ. U ko: “Jinaw kuntigi Belezebuli le be see dir’a ma ka jinaw gwɛn ka bɔ mɔgɔw la.”—Matiyo 12:24.\nYezu be sariya karamɔgɔw ni Fariziɲɛw ka miiriya lɔn minkɛ, a y’a fɔ ko: “Ni jamana min mɔgɔw be ɲɔgɔn kɛlɛ, o jamana nin te se ka ɲa. Ni dugu, walima somɔgɔ minw be ɲɔgɔn kɛlɛ, o be ci. Ni Sutana b’a yɛrɛ ka mɔgɔw gwɛn, a b’a yɛrɛ kɛlɛ, a ka masaya bena taga ɲa cogo di?”—Matiyo 12:25, 26.\nYezu ka kumaw tilennin lo yɛrɛ le! Fariziɲɛw b’a lɔn ko Yahutu dɔw be jinaw gwɛn ka bɔ mɔgɔw la (Kɛwaliw 19:13). O kama, Yezu y’u ɲininga ko: “Ni ne be jinaw gwɛn Belezebuli barika la, o tuma na, aw ka kalandenw b’u gwɛn jɔn le barika la?” O kɔrɔ ko u ka jalaki kumaw ɲɛsinna olu fana ma. Yezu y’a fɔ tugun ko: “Nga ni ne be jinaw gwɛn Ala ka Nii [o kɔrɔ, hakili senu] barika la, o b’a yira ko Ala ka masaya sera aw ma.”—Matiyo 12:27, 28.\nNi Yezu be jinaw gwɛn, o b’a yira ko a ye see sɔrɔ Sutana kan. Yezu ye ɲɛyirali dɔ ta walisa k’o koo ɲɛfɔ. A ko: ‘Mɔgɔ be se ka don cɛɛ barikaman ka soo kɔnɔ k’a bololafɛnw cɛ cogo di n’a m’o cɛɛ minɛ k’a siri fɔlɔ? N’a y’a siri, o tuma na, a be se k’a ka sokɔnɔfɛnw bɛɛ cɛ. Mɔgɔ min te ni ne ye, o ye ne jugu le ye. Mɔgɔ min te ne dɛmɛ ka ɲani kɛ, o tigi be cɛnni le kɛ.’ (Matiyo 12:29, 30). Sariya karamɔgɔw ni Fariziɲɛw be Yezu kɛlɛ minkɛ, u b’a yira o sen fɛ k’u ye Sutana kɔmɔgɔw lo ye. U t’a fɛ mɔgɔw ka gwɛrɛ Ala Dencɛ la, k’a sɔrɔ ale be koow kɛ Jehova ka setigiya barika lo la.\nYezu y’o Sutana mɔgɔw lasɔmi ko: “Mɔgɔw ka hakɛ bɛɛ, n’u ka Ala tɔgɔcɛn kuma bɛɛ be se ka yafa, nga ni mɔgɔ o mɔgɔ ye Nii Senuman tɔgɔ cɛn, Ala tena yafa o tigi ma fewu. O tigi ye hakɛ yafabali kɛ.” (Mariki 3:28, 29). Kabako minw kɛra hakili senu barika la, olu ko u kɛra Sutana lo barika la. Miiri k’a filɛ o jurumu yafabali nɔfɛkow ye min ye u kun!\nJɔn lo tun be ni Yezu ye a ka waajuli kanpaɲi filanan na Galile mara la?\nMun na Yezu somɔgɔw nana Yezu minɛyɔrɔ?\nSariya karamɔgɔw ni Fariziɲɛw y’a ɲini ka Yezu tɔgɔ tiɲɛ cogo di a ka kabakow kɛnin kosɔn? Yezu y’u jaabi cogo di?\nA ci dɔ ma A ci dɔ ma A be kabakow kɛ jɔn lo barika la?\njy sap. 41 ɲɛɛ 102-103


Mas 2nan 7 AKKDC08 - Elize y'a fɔ ko u ka mɛnni kɛ - Bible Search\nMas 2nan 6 Mas 2nan 8\nMas 2nan 7\n1Elize y'a fɔ ko u ka mɛnni kɛ Masaba ka kuma na, ko Masaba y'a fɔ ko sini nin waati kelen nin ɲɔgɔn na, ko mugu kilo tan ni fila bena feere warigwɛ kuru kelen na, ka suman kilo mugan ni naani feere warigwɛ kuru kelen na Samari dugu donda la. 2Kɛlɛdenw kuntigi min tun ye masacɛ ka bolo layɔrɔ ye, ale y'a fɔ Ala ka mɔgɔ ye ko hali ni Masaba ye sankolo daa yɛlɛ, k'o koo te se ka kɛ. O la, Elize y'a fɔ a ye ko: «E ɲaa kɔni bena la koo nin kan, nga e ten'a dumu fewu!»\nSirikaw ka kɛlɛdenw be boli\n3O y'a sɔrɔ farisogobanatigi mɔgɔ naani tun be si dugu donda la. Olu y'a fɔ ɲɔgɔn ye ko: «Mun na an bena to yan ka sa? 4N'an ko an be don dugu kɔnɔ, kɔngɔ be o yɔrɔ la, an bena sa. N'an fana tora yan, an bena sa. O la, an ka taga Sirikaw ka kɛlɛdenw sigiyɔrɔ la. N'u y'an to n'u m'an faga, an be to yen. N'u fana y'an faga, o kelen lo.»\n5Dibi be donna, u wilila ka taga Sirikaw ka kɛlɛdenw sigiyɔrɔ la. U sera tuma min na, u y'a ye ko mɔgɔ si te yen. 6O y'a sɔrɔ Matigi tun y'a kɛ Sirikaw ka kɛlɛdenw ye kɛlɛkɛwotorow ni soow seen mankan mɛn, kɛlɛden caaman mankan tun lo. U y'a fɔ ɲɔgɔn ye ko Isirayɛli mara masacɛ tagara itiw ka masacɛ ani Ezipitikaw ka masacɛ sara, janko u ka se ka na olu kɛlɛ. 7O la, u wilila ka boli dibi dontuma na k'u ka fanibuguw ni soow n'u ka faliw to yen. U bolila k'u sigiyɔrɔ nin to a cogo la k'u yɛrɛ nii kisi. 8Banabagatɔ nunu tagara se kɛlɛden nunu ka sigiyɔrɔ la. U donna fanibugu dɔ kɔnɔ ka dumuni kɛ ka minni kɛ, ani ka wili ka warigwɛ ni sanu ni faniw ta ka taga u dogo. O kɔ, u nana don dɔ wɛrɛ kɔnɔ tugu ka minan dɔw ta ka taga u fana dogo.\nKɔngɔ be ban Samari dugu kɔnɔ\n9O kɔ, u y'a fɔ ɲɔgɔn ye ko: «An be baara min na, a ɲanaman tɛ! Bii loon ye kibaru diman fɔlon ye. N'an y'a to an kɔnɔ ka kɔnɔni kɛ fɔɔ sini sɔgɔma, jalaki bena ben an kan, kojugu b'an sɔrɔ. An ka taga sisan ka ta'a fɔ masacɛ ka soo kɔnɔ.» 10U tagara dugu donda kɔlɔsibagaw wele k'a fɔ olu ye k'olu donna Sirikaw ka kɛlɛdenw ka sigiyɔrɔ la, mɔgɔ si tun te yen, mɔgɔ mankan tun te bɔ yen, soow ni faliw le sirinin be yen, ani fanibugu nunu be u cogo la yen. 11Dugu donda kɔlɔsibagaw ye mɔgɔ wele k'a ci ka ta'a fɔ masacɛ ka soo kɔnɔ. 12Masacɛ wilila o sufɛ k'a fɔ a ka dakɔrɔsigiw ye ko: «Sirikaw b'a fɛ ka fɛɛn min kɛ an na, ne be o le fɔ aw ye. U y'a ye ko kɔngɔ b'an na, o la, u bɔra u ka sigiyɔrɔ la ka taga dogo forow kɔnɔ. U b'a miiri ko an bena bɔ dugu kɔnɔ, u be sɔrɔ k'an ɲanamanw minɛ, ani ka sɔrɔ ka don dugu kɔnɔ.» 13Masacɛ ka dakɔrɔsigiw dɔ y'a fɔ ko: «Soo minw tora dugu kɔnɔ, a to u be duuru minɛ olu la. Hali n'u tora yan, u bena sa i n'a fɔ dugu mɔgɔw bɛɛ. I k'a to an b'u ci ka taga filɛli kɛ koo nin be cogo min.» 14U ye wotoro fila ta ka soow siri o la. Masacɛ ye mɔgɔw bila, ko u ka tugu Sirikaw ka kɛlɛdenw kɔ k'a filɛ koo min kɛra. 15Olu tugura kɛlɛden nunu kɔ fɔɔ ka taga se Zurudɛn baji daa la. Sirikaw ka kɛlɛden nunu tun be bolila tuma min na, faniw ni minan minw tun bɔra ka ben u fɛ sira kan yɔrɔ bɛɛ, ciden nunu y'o ye. U kɔsegira ka na o fɔ masacɛ ye. 16Jama bɔra ka taga Sirikaw ka kɛlɛdenw ka sigiyɔrɔ la k'u ka minanw ta. U ye mugu kilo tan ni fila feere warigwɛ kuru kelen na, ka suman kilo mugan ni naani feere warigwɛ kuru kelen na ka kɛɲɛ ni Masaba ka fɔta ye.\n17O loon na, masacɛ tun ye dugu donda kɔlɔsiko don kɛlɛdenw kuntigi bolo, ale min tun y'a ka bolo layɔrɔ ye. Nga jama y'a ɲɔti k'a ben k'a dɔndɔn dugu donda la, a sara, ka kɛɲɛ ni Ala ka mɔgɔ ka kuma ye. A tun ye min fɔ a ye masacɛ taatuma na a fɛ. 18Ala ka mɔgɔ tun y'a fɔ masacɛ ye ko sini nin waati nin ɲɔgɔn na, ko u bena mugu kilo tan ni fila feere warigwɛ kuru kelen na, ani ka suman kilo mugan ni naani feere warigwɛ kuru kelen na, Samari dugu donda la. 19Kɛlɛdenw kuntigi nin tun y'a fɔ Ala ka mɔgɔ ye ko hali ni Masaba ye sankolo daa yɛlɛ, k'o koo nin tena se ka kɛ. O la, Elize tun y'a fɔ a ye ko: «E ɲaa bena la koo nin kan, nga e ten'a dumu fewu!» 20O le kɛr'a la fana, u y'a ɲɔti k'a ben k'a dɔndɔn dugu donda la, a sara.


Sad 18 AKKDC08 - «Sarakalasebagaw, minw ye Levi kɔmɔgɔw - Bible Search\nSad 17 Sad 19\nSarakalasebagaw ni Levi kɔmɔgɔ tɔw niyɔrɔw\n1«Sarakalasebagaw, minw ye Levi kɔmɔgɔw ye, ani Levi kɔmɔgɔ tɔw bɛɛ, olu tena dugukolo sɔrɔ niyɔrɔ ye Isirayɛliden tɔw cɛma. Saraka minw bena bɔ Masaba ye, u ka dumuni bena bɔ o le la, ani fɛɛn tɔɔ minw bɛɛ be di Masaba ma. 2- Niyɔrɔ tena sɔrɔ u fɛ u balimaw cɛma, bari u niyɔrɔ ye Masaba le ye i n'a fɔ a y'a daa di u ma cogo min na.\n3«Jama be tura, walima saga min kɛ saraka ye, u ka kan k'a ɲafɛsen d'u ma, ni dakalaw, ani kɔnɔnanugu. 4Sɛnɛfɛn deen fɔlɔw, ni duvɛnkɛnɛ fɔlɔ, ni tulu fɔlɔ, ani aw be kɔn ka sagaw sii min tigɛ, o fana be d'u ma, 5bari Masaba aw ka Ala ye Levi kɔmɔgɔw le woloma Isirayɛlidenw bɛɛ cɛma, janko u k'a ka baara kɛ a tɔgɔ la tuma bɛɛ.\n6«Ni Levi kɔmɔgɔw dɔ bɔr'aw ka dugu dɔ la, a siginin be yɔrɔ min na Isirayɛli jamana kɔnɔ, ko a be taga sigi Masaba ka yɔrɔ wolomanin na, 7n'a tagara yen, a be se ka baara kɛ Masaba a ka Ala tɔgɔ la, i n'a fɔ a balima Levi kɔmɔgɔ tɔw minw bɛɛ be baara kɛ o yɔrɔ la Masaba ɲakɔrɔ. 8A ka kan k'a niyɔrɔ sɔrɔ fana, i n'a fɔ tɔw, nga a ye min sɔrɔ a ka sokɔnɔfɛnw feereli la, a be se ka to n'o ye.\nKirakolonw ani kiraɲuman ka koo\n9«Masaba aw ka Ala be jamana min dira aw ma, n'aw donna o kɔnɔ tuma min na, aw kana o yɔrɔ siyaw ka baarakolonw dege. 10- Mɔgɔ kana sɔrɔ aw cɛma min b'a dencɛ, walima a denmuso kɛ saraka ye k'a jɛni. Filɛlikɛla kana sɔrɔ aw cɛma fana, ni kolonfilila, ni sirinantigi, ani subaga, 11- walima kɔrɔti bonbaga, walima sukɔrɔ welebaga, ani lagwɛlikɛla. 12O koo ɲɔgɔn kɛbagaw koo man di Masaba ye fewu. O koow le kosɔn, Masaba aw ka Ala bena siya nunu gwɛn ka bɔ aw ɲa. 13- Aw ka kɛ mɔgɔ jalakibaliw ye Masaba aw ka Ala ɲakɔrɔ.\n14«Aw bena siya minw gwɛn ka bɔ o jamana na, olu be mɛnni kɛ filɛlikɛlaw ni lagwɛlikɛlaw fɛ. Nga Masaba aw ka Ala te sɔn aw k'o koo ɲɔgɔn kɛ. 15- A bena ne bɔɲɔgɔn kira dɔ wili aw balimaw cɛma. Aw ka kan ka mɛnni kɛ a fɛ. 16A ye fɛɛn min daali Masaba aw ka Ala fɛ *Orɛbu kulu kɔrɔ aw lajɛnlon na, o ye nin ye. Aw y'a fɔ ko: ‹An t'a fɛ Masaba an ka Ala ka kuma anw fɛ a yɛrɛ ma tugu, an t'a fɛ ka tasumaba nin ye fana, n'o tɛ, an bena sa.› 17O la, Masaba y'a fɔ ne ye ko: ‹U ka kuma nin ɲana. 18N bena u balimaw dɔ kɛ kira ye i n'a fɔ ele. N bena n ka kumaw fɔ a ye, a bena segi k'o bɛɛ fɔ u ye. 19- Ne bena kuma min fɔ a ye, n'a y'o fɔ, ni mɔgɔ min ma mɛnni kɛ, ne yɛrɛ bena o tigi ɲininga. 20Nga ni kira min y'a jaa gwɛlɛya ka kuma dɔ fɔ ne tɔgɔ la k'a sɔrɔ ne ma o fɔ a ye, walima ka kuma batofɛn wɛrɛ tɔgɔ la, o ka kan ka faga.›\n21«N'a sɔrɔ aw b'aw yɛrɛ ɲiningana ko: ‹Mɔgɔ be se ka kɛ cogo di k'a lɔn ko Masaba ka kuma tɛ?› 22Tiɲɛ na, ni kira dɔ ye kuma dɔ fɔ Masaba tɔgɔ la, n'o koo ma kɛ, o kɔrɔ ko Masaba ma o kuma fɔ. O kira y'a jaa gwɛlɛya k'o fɔ a yɛrɛ ma. Aw kana siran a ɲa.


Dan 2 AKKDC08 - Nabukodonozɔri ka masaya saan filanan - Bible Search\nNabukodonozɔri ka siko fɔlɔ\n1Nabukodonozɔri ka masaya saan filanan na, a ye siko dɔw kɛ minw y'a hakili ɲagami, ka sinɔgɔ tigɛ a ɲaa na pewu. 2- O la, a ye cii bila ka jotigiw wele, ni lagwɛlikɛlaw, ni subagaw, ani sankolo kan taamasiɲɛlɔnbagaw, waasa u ka siko nunu kɔrɔ fɔ ale ye. U nana lɔ masacɛ ɲafɛ. 3A y'a fɔ u ye ko: «Ne ye siko dɔ kɛ, ne hakili ɲagaminin lo a kɔrɔ la.» 4Sankolo kan taamasiɲɛlɔnbagaw ye masacɛ jaabi aramekana na ko: «Masacɛ, Ala ka sijan d'i ma! I ka siko ɲafɔ e ka jɔɔnw ye, an ben'a kɔrɔ fɔ i ye.» 5Masacɛ y'a fɔ u ye ko: «Ne y'a ŋaniya ta ko n'aw ma ne ka siko nin ɲafɔ ne ye, ani k'a kɔrɔ fɔ, aw be faga ka tigɛtigɛ, aw ka soow be kɛ ɲamaɲama filiyɔrɔ ye. 6Nga n'aw ye siko nin, n'a kɔrɔ fɔ, ne bena aw sɔn fɛɛn caaman na, ani ka lɔyɔrɔbabaw d'aw ma. Ayiwa, aw ye ne ka siko n'a kɔrɔ fɔ n ye.»\n7U y'a jaabi tugu ko: «Masacɛ k'a ka siko ɲafɔ a ka jɔɔnw ye, an ben'a kɔrɔ fɔ i ye.» 8Masacɛ y'a fɔ u ye ko: «Ne y'a ye tiɲɛ na ko aw b'a fɛ ka cogo le ɲini waasa ka n jaabi. Bari aw y'a ye ko ne y'a latigɛ sɔbɛ la ko 9n'aw ma siko nin ɲafɔ n ye, koo kelen le bena aw bɛɛ sɔrɔ. Aw ye ɲɔgɔn ye waasa ka galon tigɛ ka ne namara sanni yɛlɛmani ka don koow la. Ayiwa, aw ka siko nin ɲafɔ ne ye. Ne ben'a lɔn ko aw be se k'a kɔrɔ fɔ ne ye.» 10Sankolo kan taamasiɲɛlɔnbagaw ye masacɛ jaabi ko: «Masacɛ be min fɛ, mɔgɔ te dugukolo kan min be se k'o kɛ. Masa si te yen, hali n'a ka fanga ka bon ni see b'a ye cogo o cogo, min be nin koo nin ɲɔgɔn ɲini jotigiw, ni lagwɛlikɛlaw ani sankolo kan taamasiɲɛlɔnbagaw fɛ. 11Masacɛ be min ɲinina, o ka gwɛlɛ kojugu. Batofɛn minw te adamadenw cɛma, ka olu niin bɔ a la, mɔgɔ te yen min be se k'a jaabi di masacɛ ma.» 12O yɔrɔ la, masacɛ dimina kosɔbɛ. A y'a fɔ k'u ka Babilɔni lɔnnikɛlaw bɛɛ faga. 13U ye masacɛ ka darakan wango la ko lɔnnikɛla nunu bena faga. U ye Daniyɛli n'a tɔɲɔgɔnw fana yɔrɔ ɲini janko k'u faga.\nAla be siko nin fɔ Daniyɛli ye\n14Daniyɛli kumana masacɛ kɔlɔsibagaw ɲamɔgɔ Ariyɔki fɛ ka ɲa ni hakilitigiya ye. Ale lo tun bɔra waasa ka Babilɔni lɔnnikɛlaw faga. 15Daniyɛli y'a ɲininga ko: «Ee! A do kɛra di masacɛ ye kogwɛlɛn nin ɲɔgɔn latigɛ?» O tuma na, Ariyɔki ye koo nin ɲafɔ Daniyɛli ye. 16O la, Daniyɛli tagara masacɛ daali ko a ka muɲu ale bena siko nin kɔrɔ fɔ a ye. 17O kɔ, Daniyɛli bɔra ka taga soo, a ye koo nin ɲafɔ a tɔɲɔgɔn Ananiya ni Mikayɛli ani Azariya ye, 18k'u ka Sankolotigi Ala daali a ka makari u la, k'u dɛmɛ u ka se ka kodogonin nin kɔrɔ lɔn, janko u kana ale Daniyɛli n'a tɔɲɔgɔnw faga ni Babilɔni lɔnnikɛla tɔw ye. 19O la, koo nin yirala Daniyɛli la sufɛ siko la. A ye barika la Sankolotigi Ala ye 20ko:\n«Ala tɔgɔ ka tanu tuma bɛɛ.\nBari lɔnniya ni fanga y'a ta ye.\n21Ale lo be koow n'u waatiw yɛlɛmayɛlɛma.\nAle lo be masaw sigi masaya la,\nale lo b'u bɔ a la fana.\nAle lo be lɔnniya di lɔnnikɛlaw ma,\nka faamuli di hakilitigiw ma.\n22Ale lo be kodogonin yira,\nkoo minw kɔrɔ ka dun,\nale lo b'o yira.\nAle lo be dibikɔnɔko lɔn.\nAle ka yɔrɔ ye kɛnɛ ye.\n23N bɛmaw ka Ala,\nne b'i fo k'i waleɲuman lɔn.\nBari i ye lɔnniya ni fanga di ne ma.\nAn tun ye min ɲini e fɛ, i y'o yira ne la.\nI ye masacɛ ka koo yira an na.»\n24O kɔ, masacɛ tun y'a fɔ Ariyɔki min ye ko a ka Babilɔni lɔnnikɛlaw faga, Daniyɛli tagara ale fɛ k'a fɔ a ye ko: «I kana Babilɔni lɔnnikɛlaw faga. A to an be don masacɛ fɛ, ne bena siko nin kɔrɔ fɔ a ye.» 25Ariyɔki teliyara ka don ni Daniyɛli ye masacɛ fɛ k'a fɔ a ye ko: «Masacɛ, mɔgɔ minw minɛna Zuda mara la ka na, ne ye cɛɛ dɔ sɔrɔ olu cɛma min be se k'i ka siko kɔrɔ fɔ i ye.»\n26Masacɛ ye Daniyɛli ɲininga, u be min wele ko Bɛlitasari, ko: «Yala, ne ye siko min kɛ, i be se k'o fɔ ne ye wa, a n'a kɔrɔ?» 27Daniyɛli y'a jaabi ko: «Masacɛ be kodogonin min lɔnko ɲinina, lɔnnikɛla, ni lagwɛlikɛla, ni jotigi ani kirisitigi si te yen min be se k'o fɔ i ye. 28Nga, Ala min be sankolo la, n'a be kodogoninw yira, a ye koo nata yira masacɛ Nabukodonozɔri la. I ka siko, n'i ye fɛɛn minw ye k'i to i ka dilan kan, o filɛ nin ye: 29Masacɛ, k'i to i ka dilan kan, i ka miiriya sera fɛɛn min ma, o ye koo nata le ye. Koo min bena kɛ, kodogoninw yirabaga y'o le yira i la. 30Kodogonin nin yirala ne la kɔni, a ma kɛ ko ne ye lɔnnikɛla ye ka tɛmɛ mɔgɔ tɔw kan dɛ. Nga o kɛra, waasa mɔgɔ ka sɔrɔ min ben'a kɔrɔ fɔ i ye, janko i ye koo min miiri e kɔnɔ, i ka se k'o faamu.\n31«Masacɛ, k'i to filɛli la, i ye mɔgɔja belebele dɔ ye i ɲakɔrɔ! Jaa belebeleba! A tun be manamana kosɔbɛ! A be siranya bila mɔgɔ la. 32Jaa nin kungolo tun ye sanu yɛrɛyɛrɛ ye. A disi n'a bolow tun ye warigwɛ ye. A kɔnɔbara n'a wotow tun ye zira ye. 33A senkalaw tun ye nigɛ ye. A sentigɛw yɔrɔ dɔ tun ye nigɛ ye, dɔ ye bɔgɔ jɛninin ye. 34K'i to a filɛli la, kabakuru dɔ bɔra kulu kan ka n'a sentigɛw gosi, min ye nigɛ ni bɔgɔ ye, k'a bɛɛ mugumugu! Mɔgɔ si tun ma maga kabakuru nin la. 35O la, a yɔrɔ min ye nigɛ ye wo, bɔgɔ wo, zira wo, warigwɛ wo, sanu wo, a bɛɛ mugumugura ɲɔgɔn fɛ, ka kɛ i n'a fɔ sumanɲaga. Fɔɲɔ y'a bɛɛ ta ka taga, hali a nɔɔ ma ye. Nga kabakuru min tun ye jaa nin gosi, ale boɲana ka kɛ kuluba ye ka dugukolo bɛɛ fa.\n36«Masacɛ ka siko ye o le ye. An ben'a kɔrɔ fɔ masacɛ ye sisan. 37Ele, masacɛ! Masaw ka masa! Sankolotigi Ala ye masaya d'i ma, ka setigiya ni fanga ani tɔgɔba d'i ma. 38A ye adamadenw don i bolo, ni kongosogow ani kɔnɔw, u mana to yɔrɔ o yɔrɔ. A y'i kɛ u bɛɛ tigi ye. E lo ye kungolo sanulaman nin ye. 39Ele kɔ, masa wɛrɛ bena wili min ka fanga tena i ta bɔ. O kɔ, sabanan bena wili, ale ye zira ta nin ye, min bena diɲɛ bɛɛ mara. 40O kɔ, masa naaninan bena wili, ale bena barika sɔrɔ i n'a fɔ nigɛ be cogo min na. Nigɛ be fɛɛn bɛɛ ci ani k'u mugumugu cogo min na, a bena masa tɔɔ nunu bɛɛ kɛ o cogo kelen na. 41I ye jaa nin sentigɛ, n'a senkunnadenw ye, olu tun ye bɔgɔjɛninin ni nigɛ ye. O b'a yira k'o mara nin bena tilan. Yɔrɔ dɔ bena barika sɔrɔ i n'a fɔ nigɛ, i n'a fɔ i y'a ye cogo min na, nigɛ ni bɔgɔ ɲagaminin be ɲɔgɔn na. 42A senkunnadenw tun ye nigɛ ni bɔgɔjɛninin ye minkɛ, o b'a yira ko fangayɔrɔ ni dɛsɛyɔrɔ b'o fanga nin na. 43I ye nigɛ ni bɔgɔjɛninin ɲagaminin ye ɲɔgɔn na cogo min na, o cogo kelen la, masaw bena jɛn furu barika la. Nga o jɛɛn nin tena fanga sɔrɔ, bari nigɛ ni bɔgɔ te ɲɔgɔn minɛ.\n44«Ayiwa, o masa nunu ka tile la, Sankolotigi Ala ben'a kɛ masacɛ wɛrɛ be wili min ka masaya tena nagasi abada, a ka masaya tena bɔ a bolo ka di siya wɛrɛ ma. Ale bena masa tɔ nunu bɛɛ ka koo nagasi ka ban pewu. Ale bena to a ka masaya la tuma bɛɛ. 45O la, i ye kabakuru ye min bɔra kulu kan mɔgɔ bolo ma maga min na, ka na nigɛ, ni zira, ni bɔgɔ, ni warigwɛ ani sanu mugumugu. Ala, min ka bon, a ye koo nata yira ele masacɛ la. Siko nin ye tiɲɛ ye. Mɔgɔ ka kan ka la a kɔrɔ la.»\n46O la, masacɛ Nabukodonozɔri y'a kunbiri gwan k'a ɲaa biri duguma Daniyɛli kɔrɔ k'a boɲa. A y'a fɔ k'u ka saraka bɔ Daniyɛli ye, ani ka wusulan jɛni a ye. 47Masacɛ y'a fɔ a ye ko: «Tiɲɛ na, aw ka Ala ka bon ni batofɛnw bɛɛ ye, masaw ka Masa lo. Kodogoninw yirabaga lo. Bari, i y'o koo kodogonin nin yira ne la.» 48O kɔ, masacɛ ye Daniyɛli kɛ mɔgɔbaba ye, ka fɛɛn barikaman caaman d'a ma, k'a sigi Babilɔni mara bɛɛ kunna, ani k'a kɛ Babilɔni lɔnnikɛlaw bɛɛ ɲamɔgɔba ye. 49Daniyɛli y'a ɲini masacɛ fɛ ko a ka Babilɔni mara ka koow ɲamɔgɔya kalifa Sadiraki ni Mesaki ani Abɛdenego ma. Masacɛ sɔnna. Daniyɛli yɛrɛ tora masacɛ ka luu kɔnɔ.


Zude 1 AKKDC08 - Ne Zude, Zaki dɔgɔcɛ, ne min ye Yezu - Bible Search\nZude int Yir int\n1- Ne Zude, Zaki dɔgɔcɛ, ne min ye Yezu Krista ka baaraden ye, n be bataki nin ci Ala ka mɔgɔ weleninw ma, aw minw koo ka di Faa Ala ye, ani aw minw maranin be Yezu Krista ye. 2Ala ka makari ni kanuya ani hɛrɛ ka kɛ aw ye kosɔbɛ.\nLadili, kalanjugu koo la\n3Ne teriw, ne tun y'a laɲini kosɔbɛ ka sɛbɛ ci aw ma an bɛɛ ka kisili koo la. Ne y'a ye k'o kɛra wajibi ye ne ma k'o kɛ waasa ka ladili di aw ma, ko aw ka jija janko lanaya kana cɛn. Ala y'e min di a ka jama ma siɲɛ kelen, o ɲɔgɔn tena kɛ tugu. 4Bari namaramɔgɔ dɔw donna aw cɛma minw ka jalakiko fɔra Ala ka kuma na kabini tumajan. O Alaɲasiranbali nunu be an ka Ala ka nɛɛma koo ta k'o kɛ kokolon kɛli ye, ani u bɛɛ be ban an Matigi Yezu Krista la, ale min kelenpe ye an kuntigi ye.\n5- Aw be koo nin bɛɛ lɔn kosɔbɛ, nga ne b'a fɛ k'aw hakili jigi a la, ko Matigi ye a ka jama Isirayɛli kisi k'u bɔ Ezipiti jamana na tuma min na, mɔgɔ minw tun ma l'a la, ale yɛrɛ ye olu faga. 6Mɛlɛkɛ minw ma se ka wasa u ka lɔyɔrɔw la n'u bɔra yen, Ala ye olu siri ni jɔrɔkɔ tigɛbali ye k'u mara dibi kɔnɔ sini kitiba kama. 7- O cogo kelen na fana, Sodɔmu ni Gɔmɔri ani u dafɛduguw mɔgɔw tun kɛra i n'a fɔ o mɛlɛkɛ nunu, u tun y'u yɛrɛ bila kakalaya la. Hali koo minw tun te bɛn adamaden cogo ma, u tun be o kɛ. O la, olu jɛnina ni tasuma fagabali ye, ka kɛ ɲayira fɛɛnw ye. 8A kɛra ten fana, o mɔgɔ nunu b'o koow kɛ k'u yɛrɛ nɔgɔ ka ban Ala ta ma ka mɛlɛkɛw nɛni nɔɔrɔ be minw kan. 9- O ye koo ye, hali mɛlɛkɛw ɲamɔgɔ Misɛli ma sɔn k'a min kɛ. Tuma min na, a tun be sɔsɔli kɛra ni Sutana ye Musa suu koo la, a y'a yɛrɛ minɛ, a ma sɔn ka Sutana nɛni. Nga a y'a fɔ ko: «Ala bena i sara.» 10O mɔgɔ nunu te fɛɛn minw lɔn, u be olu le lɔgɔbɔ. Lɔnniya min b'u fɛ, o ye adamaden ta ye, o ni kongosogo bɛɛ ta ka kan, o le b'u bila halakili la. 11- Bɔnɛ y'u ta ye, bari u ye Kayɛn ka sirajugu ɲɔgɔn taama. U ye tiɲɛ sira bila sara kama i n'a fɔ Balamu tun y'a kɛ cogo min na. U ta cɛnna murutili kama i n'a fɔ Kore halakira cogo min na. 12Olu le be koo caaman ɲagami aw ka balimaya dumuni kɛtuma na, u te malo, u te mɔgɔ si jati, u b'a fɛ olu dama ka fa. U kɛra i n'a fɔ sankaba gwɛmanw, fɔɲɔ be minw ta ka yaala n'u ye. U be i n'a fɔ yiri denbaliw, yiri minw juuw bɔnna, u fagara pewu. 13U kɛra i n'a fɔ jikuruw kɔgɔji kan, u ka kɛta be i n'a fɔ jii kanga min b'u maloya. U be i n'a fɔ lolo minw be bɔ sankolo la ka ben. Ala y'u mara dibiba kama min te tɛmɛ. 14- Enɔki min ye wolokun wolonwulanan ye k'a ta Adama ma, ale ye kirayakuma fɔ u ka koo la ko:\n«A filɛ. Matigi bena na n'a ka mɛlɛkɛ senuman waa caaman ye.\n15A bena bɛɛ kiti.\nA bena Alaɲasiranbali hakɛkɛlaw bɛɛ jalaki\nu ka kojugu sifa bɛɛ la,\nani u ka kumajugu fana\nu ye minw fɔ a ka koo la.»\n16O mɔgɔ nunu dusu man di, u be ŋunuŋunu, u be taama ka kɛɲɛ n'u yɛrɛ ka nigɛjugu dama ye. U dalakuma bɛɛ ye yɛrɛboɲa kuma ye, u be mɔgɔw nigɛ u yɛrɛ ka nafa kama.\nKangari lanin mɔgɔɲumanw ye\n17Ne teriw, aw k'aw hakili to an Matigi Yezu Krista ka cidenw ka kuma fɔninw na. 18- Olu tun y'a fɔ aw ye ko: «Waati laban na, kolɔgɔbɔbagaw bena sɔrɔ. U bena taama ka kɛɲɛ n'u ka nigɛjugu ye.» 19O mɔgɔ nunu yɛrɛ yɛrɛ lo, olu le be mɔgɔw bila ɲɔgɔn na, u ka koo bɛɛ ye adamadenya ye, Ala ka Nii te u fɛ. 20Nga aw kɔni, ne teriw, aw ka jija ka taga ɲa aw jigi ka to Ala kan sɔbɛ la, ani ka Ala daali Nii Senuman barika la. 21Aw ka to Ala ka kanuya la, k'aw jigi la an Matigi Yezu Krista ka makari kan, ka nii banbali kɔnɔ. 22Mɔgɔ minw be sigasiga, aw ye makari u la, 23k'u kisi ka bɔ tasuma na, ka makari tɔɔ nunu na fana, nga o ka kɛ ni siranya ye. U ka kɛwalijuguw koo ka goya aw ye i n'a fɔ u ka faniw minw nɔgɔra u ka kɛwalijuguw fɛ.\n24Ala min be se k'aw tanga aw kana ben, ani k'aw kɛ jalakibaliw ye ka nisɔndiya di aw ma kosɔbɛ a ɲakɔrɔ, 25ale kelenpe min y'an Kisibaga ye an Matigi Yezu Krista barika la, nɔɔrɔ ni boɲa ani sebagaya ni kuntigiya ka kɛ ale ye k'a ta a daminɛ na, ka se sisan ma ni tuma bɛɛ. Amiina.


Yezu: Ale lo ye sira, tiɲɛn ani ɲɛnamaya | Yezu ka ɲɛnamaya\nAle lo ye sira, tiɲɛn ani ɲɛnamaya\nSiga t’a la, kibaro diiman ka di i ye. I k’a lɔn ko kibaro diiman dɔ be yen min ɲɛsinna e n’i somɔgɔw ma.\nO kibaro diiman be sɔrɔ Bibulu kɔnɔ. Duniɲa Danbaga Jehova Ala lo y’a to u y’o kitabu sɛbɛ kabi galen. Gafe nin basiginin be Bibulu ka kitabu naani kan, kibaro diiman be sɔrɔ minw kɔnɔ an bɛɛ ye. Ala ye cɛɛ minw lasun k’o kitabuw sɛbɛ, olu lo tɔgɔw b’u kan: Matiyo, Mariki, Luka ani Zan.\nMɔgɔ caaman b’o lakalita naani weele ko Evanziliw. N’u ko “Evanzili,” o kɔrɔ ko kibaro diiman. Kibaro diiman min b’o lakalita naani kɔnɔ, o ɲɛsinna Yezu lo ma: Ala y’ale lo kɛ an Kisibaga ye. Ani, komi ale lo ye Ala ka Masaya Masacɛ ye, minw limaniyanin lo a la, a bena duga banbaliw lase u bɛɛ ma.—Mariki 10:17, 30; 13:13.\nMUN NA EVANZILI NAANI?\nN’a sɔrɔ i b’i yɛrɛ ɲininga ko mun na Ala y’a kɛ u ye lakalita naani sɛbɛ walisa ka Yezu ka ɲɛnamaya lakali ani k’a ka kalanw kofɔ mɔgɔw ye?\nNafa b’a la ka kɛ ni lakalita naani ye. An ka ɲɛyirali dɔ ta. Miiri k’a filɛ: Cɛɛ naani lɔnin be karamɔgɔba dɔ gɛrɛfɛ. Cɛɛ min lɔnin b’a ɲɛfɛ, o ye lanpominɛlaw kuntigi dɔ ye. Min b’a kinibolo fan fɛ, ale ye dɔgɔtɔrɔcɛ ye. Cɛɛ min b’a lamɛnna a numanbolo fan fɛ, ale ye jɛgɛminɛla ye, ani karamɔgɔcɛ teri sɔbɛ lo. Cɛɛ min lɔnin be kɔfɛ, tɔɔw bɛɛ ka kɔrɔ n’ale ye ani a be karamɔgɔcɛ ka kokɛcogow kɔrɔsira. O cɛɛ naani bɛɛ ye mɔgɔ hɔɔrɔnw ye, nka u kelen kelen bɛɛ ka koow jaticogo be dan na. N’u kelen kelen bɛɛ ye karamɔgɔcɛ ka kumaw n’a ka kɛwalew lakali, u bena koow pereperelatigɛ cogo min na, o tɛna kɛ kelen ye. N’an y’o lakalita naani bɛɛ kalan, an bena se ka karamɔgɔcɛ ka kumaw n’a ka kɛwalew bɛɛ faamu ka ɲɛ. O b’a yira fɛɛn min kama nafa b’a la ka kɛ ni lakalita naani ye Karamɔgɔba Yezu koo la.\nAn ka segi an ka ɲɛyirali kan: Komi lanpominɛlaw kuntigi ka lakalita ɲɛsinna Yahutuw lo ma, Yezu ka kalanw n’a ka kɛwale minw bena Yahutuw dusukun sɔrɔ, a b’olu lo lakali. Nka, dɔgɔtɔrɔcɛ tɛ kuma o koow la, wala a b’u lakali cogoya wɛrɛ la sabu ale be sinsin min kan, o ye banabagatɔw ni namaraw kɛnɛyali koo lo ye. Karamɔgɔcɛ teri sɔbɛ be sinsin min kan, o ye karamɔgɔcɛ dusukunnakow n’a jogow lo ye. Cɛɛ naaninan (kanbele) ka lakalita ka surun, a tɛ koow pereperelatigɛ. Nka o cɛɛ naani ka lakalitaw bɛɛ ye tiɲɛnko lo ye. O b’a yira ka gwɛ nafa min b’a la ka kɛ ni lakalita naani ye Yezu koo la: o b’an dɛmɛ k’a ka kɛwalew, a ka kalanw n’a jogow faamu ka ɲɛ.\nTuma dɔw la, an b’a mɛn ko “Matiyo ka Evanzili” wala “Zan ka Evanzili.” O kuma tɛ ngalon ye sabu “Kibaru diman min be Ala Dencɛ Yezu Krista koo fɔ,” o lo be sɔrɔ o Evanzili kelen kelen bɛɛ kɔnɔ (Mariki 1:1). Nka, yɛrɛ yɛrɛ la, Evanzili kelen, wala kibaro diiman kelen dɔrɔn lo be yen Yezu koo la ani cɛɛ naani lo y’o lakali.\nKoo minw lakalila Matiyo, Mariki, Luka ani Zan ka kitabuw kɔnɔ, Bibulu kalanbaga caaman y’o koow suma ɲɔgɔn na. Siri jamana ka lɔnnikɛla dɔ y’a ɲini k’o lo kɛ saan 170 Krista tile la. A tɔgɔ ko Tatian. Ale fɛ, o kitabu naani bɛɛ ye tiɲɛn lo ye ani u bɔra Ala yɔrɔ. O kama, a y’o lakalita naani bɛɛ fara ɲɔgɔn kan ka kɛ lakalita kelen ye min be weele ko Diatessaron.\nGafe nin (Yezu: Ale lo ye sira, tiɲɛn ani ɲɛnamaya ye) b’o ɲɔgɔn lo kɛ. Nka a kɔnɔnakow ye tiɲɛn ye ka tɛmɛ Tatian ta kan ani a dafanin lo ka tɛmɛ ale ta kan fana. Mun na do? Bi, an b’a faamu ka ɲɛ cogo min na Yezu ka kiraya kumaw n’a ka ntalen kuma caaman be dafara. O faamuyali y’a to Yezu ye min fɔ, a ye min kɛ, ani a ye koow kɛ ka tugu tugu ɲɔgɔn kɔ cogo min na, o gwɛnin lo an ɲɛɛ na. Lɔnnikɛlaw bɔra fɛɛn kɔrɔ minw kan, u fana y’an dɛmɛ ka kunnafoni dɔw sɔrɔ ani ka Evanziliw sɛbɛbagaw ka kuma dɔw faamu. Koo kelen kelen bɛɛ kɛra ka tugu tugu ɲɔgɔn kɔ cogo min na, an kɔni tɛ se k’o fɔ ka ja kelen kan. Nka, gafe nin be koow lakali cogo bɛnnin na ani cogo tilennin na.\nSIRA, TIƝƐN ANI ƝƐNAMAYA\nGafe nin kalantɔ, a ɲini k’a to i hakili la u b’a fɛ ele n’i somɔgɔw ka min kɛ. Yezu Krista ye min fɔ ciden Toma ye, o to i hakili la. A ko: “Ne le ye sira, ni tiɲɛ, ani [ɲɛnamaya] ye. Mɔgɔ si te se n Faa fɛ ni ne sababu tɛ.”—Zan 14:6.\nGafe nin bena i dɛmɛ k’a faamu ko Yezu lo ye “sira” ye, siga t’o la. Mɔgɔ si tɛ se ka gwɛrɛ Jehova Ala la delili fɛ ni Yezu sababu tɛ. Ka fara o kan, n’ale sababu tɛ, bɛɛn tɛ se ka kɛ an ni Ala cɛ (Zan 16:23; Ɔrɔmukaw 5:8). Ale sababu dɔrɔn lo la, an be se ka jɛnɲɔgɔnya ɲuman kɛ ni Ala ye.\nYezu lo ye ‘tiɲɛn’ ye. A ka kuma n’a ka ɲɛnamaya kɛcogo tun basiginin be tiɲɛn lo kan. A be se ka fɔ ko ale lo kɛra sababu ye tiɲɛn bɔra kɛnɛ kan. A ye kiraya kuma caaman dafa, u kɛra “ɔwɔ ye” ale barika la (2 Korɛntikaw 1:20, ABM; Zan 1:14). O kiraya kumaw b’an dɛmɛ k’a faamu Yezu lɔyɔrɔ ye min ye Ala sagonata koo la.—Yirali 19:10.\nYezu ye ɲɛnamaya ye. A y’a niin dafanin di k’o kɛ kunmabɔsara ye. O sababu la, an be se ka ‘ɲɛnamaya sɔbɛ’ sɔrɔ, o min ye “ɲɛnamaya banbali” ye (1 Timote 6:12, 19, ABM; Efɛzikaw 1:7; 1 Zan 1:7). Yezu bena kɛ ɲɛnamaya ye mɔgɔ miliyɔn caaman fɛ minw bena kunu ka bɔ saya la ani ka sababu sɔrɔ ka ɲɛnamaya kɛ fɔɔ abada alijɛnɛ kɔnɔ.—Zan 5:28, 29.\nYezu lɔyɔrɔ ye min ye Ala sagonata koo la, an bɛɛ ka ɲi k’o jati fɛɛnba ye. O kama, a bena diya i ye ka dɔ lɔn tugun Yezu koo la, ale min ye “sira, tiɲɛn ani [ɲɛnamaya] ye.”\nAla sagonata ye mun lo ye dugukolo koo la?\nBibulu b’a ɲɛfɔ fɛɛn min kama Ala ye dugukolo dan, tɔɔrɔw bena ban tuma min na, dugukolo bena kɛ min ye sini ma ani adamadenw ka siniɲasigi bena kɛ min ye o tuma na.\nA ci dɔ ma A ci dɔ ma Ale lo ye sira, tiɲɛn ani ɲɛnamaya\njy ɲɛɛ 6-7


Nee 4 AKKDC08 - Tuma min na Sanbala ni Tobiya, ani - Bible Search\nNee 3 Nee 5\n1Tuma min na Sanbala ni Tobiya, ani arabuw, ni amoniw ani Asidɔdikaw y'a mɛn ko kogo nin lalagabaara be tagara ɲa ani ko yɔrɔ minw tun benna, k'olu daminɛna ka tugu, u dimina kosɔbɛ. 2U ye ɲɔgɔn lajɛn k'u bena na Zeruzalɛmu kɛlɛ ka cɛnni kɛ. 3An y'an ka Ala daali, o kɔ, an ye kɔlɔsilikɛbagaw sigi suu ni tile, janko k'an yɛrɛ tanga u ma. 4Nga Zuda mara mɔgɔw tun b'a fɔra ko: «Baarakɛbagaw barika banna, kogo nin cɛnyɔrɔw do ka ca, o la an tena se ka kogo nin lɔ tugu.»\n5An juguw tun b'a fɔra k'olu bena na se an cɛma, ko an tena bɔ foyi kala ma, ko an tena u ye fɔɔ u bena se k'an faga, k'o la baara nin be lɔ.\nZuwifuw be baara kɛ ni kɛlɛkɛminanw b'u bolo\n6Zuwifu minw siginin be n'u ye, olu nana k'an lasɔmi siɲɛ tan ko u bena bɔ u sigiyɔrɔ bɛɛ la ka na an kama. 7O la, kogo yɔrɔ minw jiginin be, n ye mɔgɔ dɔw bɔ k'u lɔ o yɔrɔw kɔfɛ somɔgɔ somɔgɔ, n'u ka murujan n'u ka tamanw n'u ka toonw ye u bolo. 8Ne y'o filɛ ka ban dɔrɔn, ne y'a fɔ ɲamɔgɔw ni kititigɛlaw, ani jama tɔɔ ye ko: «Aw kana siran u ɲa! Aw k'aw hakili jigi Matigi ka koo la. A ka bon, mɔgɔ ka kan ka siran ale lo ɲa, aw ka kɛlɛ kɛ aw badenw n'aw dencɛw n'aw denmusow, n'aw ka musow n'aw ka somɔgɔ tɔw kosɔn.»\n9Tuma min na an juguw y'a mɛn ko an tun lasɔminin lo, ani ko Ala y'a kɛ u ka kolatigɛnin cɛnna ten, an kɔsegira ka kogo lɔko daminɛ tugu, an kelen kelen bɛɛ n'an ta. 10K'a ta o loon ma, ne ka baarakɛlaw tilan kelen tun be kogo lɔra, tilan kelen lɔnin be n'u ka tamanw ni nigɛkunbɛnnanw, ni toonw, n'u ka fani nigɛlaman ye u kaan na. Minw kɛra kuntigiw ye, olu tun lɔnin be Zuda kɔmɔgɔw ka soow bɛɛ kɔfɛ, 11minw tun be kogo lɔra. Minw tun be bɔgɔ ni kabakuru tara k'a di, olu tun be baara kɛ ni bolo kelen ye, ani maramafɛn be bolo kelen na. 12Minw be kogo lɔra, olu kelen kelen bɛɛ tun be baara kɛra, n'u ka murujan sirinin b'u cɛɛ la. Mɔgɔ min tun be ni buru fiyɛta ye, ale tun lɔnin be ne gɛrɛfɛ. 13N y'a fɔ ɲamɔgɔw ni kititigɛlaw, ani jama tɔɔ ye ko: «Baara nin ka ca, a fana te yɔrɔ kelen na, an jɛnsɛnnin be kogo kan, an yɔrɔ ka jan ɲɔgɔn na. 14N'aw ye buru kaan mɛn k'aw to yɔrɔ o yɔrɔ, aw ye na ɲɔgɔn lajɛn an gɛrɛfɛ buru fiyɛyɔrɔ la. An ka Ala bena an dɛmɛ ka kɛlɛ kɛ!» 15A kɛra ten, an sera ka baara nin kɛ, an tilancɛ kelen tun be ni tamanw ye u bolo k'a ta dugugwɛda ma, fɔɔ ka taga suu ko lolow ka bɔ. 16O waati la, n y'a fɔ jama ye tugu ko u kelen kelen bɛɛ ka to Zeruzalɛmu sufɛ ani u ka baaradenw, ko an ka to ka kɔlɔsili kɛ sufɛ, tilefɛ an be baara kɛ. 17Ne wo, n badenw wo, ne ka baaradenw wo, kɔlɔsilikɛbagaw wo, an ka fani tun b'an kaan na tuma bɛɛ, an labɛnnin tun be tuma bɛɛ la, n'an ka kɛlɛkɛminanw b'an bolo.a


Bibulu ka maanaw: Masamuso jugu Zezabɛli - Jehova Seerew ka ɛntɛrɛnɛti yɔrɔ daganin\nZEROBOWAMU sanin kɔ, masacɛ minw bɛɛ sigira Israɛl siya 10 ka masaya kun na saheli fan fɛ, u bɛɛ tun ka jugu. Masacɛ Akabu tun ka jugu u bɛɛ ye. I b’a lɔn fɛɛn min kama wa? A sababuba dɔ ye a muso jugu Zezabɛli ye.\nZezabɛli tun tɛ Israɛlden dɔ ye. Sidɔnkaw ka masacɛ denmuso tun lo. A tun be ngalon ala Baali lo bato, ani a ye Akabu ni Israɛlden caaman lasun u ka kɛ Baali batobagaw ye fana. Jehova koo tun man di Zezabɛli ye fewu ani a ye Jehova ka kira caaman faga. U dɔw bolila ka dogo kuluwow kɔnɔ walisa u kana faga. Ni Zezabɛli mako tun be fɛɛn dɔ la, a tun be se ka mɔgɔ faga o kama yɛrɛ.\nLoon dɔ la, masacɛ Akabu dusu tun man di. Zezabɛli y’a ɲininga ko: ‘Mun na i dusu kasinin lo bi?’\nAkabu y’a jaabi ko: ‘Nabɔti ka kuma lo ye ne dusu kasi. Ne tun b’a fɛ a k’a ka ɛrɛzɛnforo feere ne ma. Nka, a ma sɔn.’\nZezabɛli ko: ‘I hakili sigi, ne bena a sɔrɔ k’a di i ma.’\nO la, Zezabɛli ye lɛtɛrɛw sɛbɛ k’u ci Nabɔti ka dugu ɲɛmɔgɔ dɔw ma. A y’a fɔ u ye ko: ‘Aw ka mɔgɔkolon fila dɔw kɔnɔnasu Nabɔti kama. U k’a fɔ ko a ye Ala nɛni, ka masacɛ danga. O kɔ, aw ka Nabɔti minɛ ka taga n’a ye dugu kɔfɛ, k’a bon ni kabakuruw ye k’a faga.’\nZezabɛli y’a mɛn tuma min na dɔrɔn ko Nabɔti sara, a y’a fɔ Akabu ye ko: ‘Wuli sa ka Nabɔti ka ɛrɛzɛnforo minɛ k’a kɛ i ta ye.’ Zezabɛli tun ka kan ka ɲangi a ka kojuguba kosɔn, tiɲɛn tɛ?\nO lo kama, Jehova ye Zewu ci wagati bɛnnin na a ka taga Zezabɛli ɲangi. Tuma min na Zezabɛli y’a mɛn ko Zewu be nana, a ye kale la ani k’a yɛrɛ masiri walisa a filɛ ka diya. Nka, Zewu nana se tuma min na ka Zezabɛli ye fenɛtiri la, a y’a fɔ masaso cɛɛ dɔw ye ko: ‘Aw k’a ɲɔndi k’a fili dugu ma!’ I ko i ɲɛɛ b’a la jaa kan cogo min na, o cɛɛw ye Zewu kaan minɛ. U ye Zezabɛli ɲɔndi ka ben, ani a sara. Masamuso jugu Zezabɛli ka koo banna ten.\n1 Masacɛw 16:29-33; 18:1-4; 21:1-16; 2 Masacɛw 9:30-37.\nZezabɛli tun ye jɔn lo ye?\nMun lo ye masacɛ Akabu dusu kasi loon dɔ la?\nZezabɛli ye mun lo kɛ walisa ka Nabɔti ka ɛrɛzɛnforo sɔrɔ k’a di a cɛɛ Akabu ma?\nJehova ye jɔn lo ci ka taga Zezabɛli ɲangi?\nI ko i ɲɛɛ b’a la jaa kan, mun lo kɛra tuma min na Zewu sera Zezabɛli ka masaso kɔnɔ?\nAn ka 1 Masacɛw 16:29-33 ani 18:3, 4 kalan.\nIsraɛl ka koow juguyara ka se hakɛ juman ma masacɛ Akabu tile la? (1 Mas. 14:9)\nAn ka 1 Masacɛw 21:1-16 kalan.\nNabɔti y’a yira cogo di ko a jaa tun ka gwɛlɛ ani a tun ye kantigi ye Jehova ta fan fɛ? (1 Mas. 21:1-3; Lev. 25:23-28)\nKa kɛɲɛ ni Akabu ka koo ye, n’an jigi tigɛra an ka kan ka koow kɛ cogo di ? (1 Mas. 21:4; Ɔrɔm. 5:3-5)\nAn ka 2 Masacɛw 9:30-37 kalan.\nZewu ye Jehova sago kɛ ni kisɛya ye cogo min na, an be se ka kalan juman sɔrɔ o la? (2 Mas. 9:4-10; 2 Kor. 9:1, 2; 2 Tim. 4:2)


Kɛw 10 AKKDC08 - Cɛɛ dɔ tun be Sezare, a tɔgɔ ko - Bible Search\nKɛw 9 Kɛw 11\nKɔrinɛyi ka koo\n1Cɛɛ dɔ tun be Sezare, a tɔgɔ ko Kɔrinɛyi. Sɔlidasi kuntigi tun lo, a tun be sɔlidasikulu min kunna, o tɔgɔ ko Itali. 2A tun be Ala ka sariyaw bato a ɲaa ma, ale n'a ka somɔgɔw bɛɛ tun be siran Ala ɲa, k'a bato tuma bɛɛ. A tun be zuwifuw dɛmɛ kosɔbɛ. 3Loon dɔ tile sumanin kɔ dɔɔni, Kɔrinɛyi ye Ala ka mɛlɛkɛ dɔ ye ka gwɛ kosɔbɛ. Mɛlɛkɛ nin donna a fɛ k'a fɔ a ye ko: «Kɔrinɛyi!»\n4Siranya fɛ, Kɔrinɛyi y'a ɲaa basa a la, k'a jaabi ko: «Mun kɛra Matigi?»\nMɛlɛkɛ y'a jaabi ko: «I be Ala bato minkɛ, an'i be dɛmɛ min kɛ fantanw ye, o diyara Ala ye. A hakili b'i la. 5Sisan, i ka mɔgɔw ci Zope, ka taga cɛɛ dɔ wele, a tɔgɔ ko Simɔn, u b'a wele ko Piyɛri fana. 6A ka jatigicɛ fana tɔgɔ ko Simɔn, o ye golomɔla dɔ ye, a ka soo be kɔgɔji daa la.»\n7Mɛlɛkɛ ye kuma nunu fɔ ka ban ka taga dɔrɔn, Kɔrinɛyi y'a ka baarakɛlaw la mɔgɔ fila wele, ani a ka sɔlidasi kelen min mɛnna a fɛ. O sɔlidasi nin tun be siran Ala ɲa. 8Koo min tun kɛra, Kɔrinɛyi y'o bɛɛ fɔ u ye, ka sɔrɔ k'u ci Zope.\nPiyɛri ka koo\n9A dugusagwɛ, k'u to sira kan, u yɔrɔ tun man jan Zope la tugu. O tuma na, Piyɛri yɛlɛla sanbon kan tilegwangwanfɛ, ka Ala daali. 10Kɔngɔ y'a minɛ. O y'a sɔrɔ u tun be dumuni tobira a ye. A ye fɛɛn dɔ ye. 11Sankolo daa tun yɛlɛla, fɛɛn dɔ be jigira ka bɔ yen. O bɔnin tun be fanibelebeleba dɔ fɛ. Dakun naani tun b'a la. 12Sogo sifa bɛɛ tun b'a la: sennaanifɛnw ni minw be fofo, ani kɔnɔw. 13O tuma na, Piyɛri ye kumakan dɔ mɛn ko: «Piyɛri, wili ka nunu dɔ faga k'a ɲimi.»\n14Nga Piyɛri y'a jaabi ko: «Abada! Matigi, fɛɛn min man kan ka dumu, fɛnnɔgɔnin, ne ma deli k'o don n daa la ka ye.»d\n15Kan nin y'a fɔ a ye tugu ko: «Ala ye fɛɛn min saniya, i kan'a fɔ k'o ma ɲi ka dumu.»\n16A y'o fɔ fɔɔ siɲɛ saba. O yɔrɔnin bɛɛ, fɛnbelebeleba nin fosira ka yɛlɛ sankolo la.\n17Koo nin ye Piyɛri dabari ban, a tun b'a yɛrɛ ɲininga a kɔrɔ la. K'a to o la, Kɔrinɛyi ka cidenw ye Simɔn ka soo yɔrɔ ɲini furutututu ka na lɔ luda la. 18U ye ɲiningali kɛ n'o y'a sɔrɔ, u be Simɔn min wele ko Piyɛri, n'a jiginin be yan. 19Piyɛri kɔni tun b'a la ka miiri a ka fɛɛn yenin kɔrɔ la dɔrɔn, Nii Senuman y'a fɔ a ye ko: «Mɔgɔ saba b'i yɔrɔ ɲinina. 20Jigi, ka tugu u kɔ, i kana sigasiga, bari ne le y'u ci.»\n21Piyɛri jigira o mɔgɔ nunu fɛ k'a fɔ u ye ko: «Aw be mɔgɔ min yɔrɔ ɲinina, ne lo. Aw ye dɔ di.»\n22U y'a jaabi ko: «Sɔlidasi kuntigi Kɔrinɛyi le y'an ci e fɛ. Mɔgɔtilennin lo, a be siran Ala ɲa, zuwifu jama bɛɛ b'a tɔgɔɲuman fɔ. Ala ka mɛlɛkɛw dɔ y'a yɛrɛ yira a la, k'a fɔ a ye ko a ka cii sama i ma, waasa i ka na a ka soo, kuma min b'i fɛ, i k'o fɔ a ye.»\n23Piyɛri ye lonan nunu minɛ kosɔbɛ o loon sufɛ. A dugusagwɛ, a tugura u kɔ ka taga. Balima minw tun be Zope, olu mɔgɔ damani y'a bila sira.\nPiyɛri be don Kɔrinɛyi ka soo\n24O loon dugusagwɛ, u sera Sezare. O y'a sɔrɔ Kɔrinɛyi tun y'a ka somɔgɔw n'a terisɔbɛw lajɛn n'u b'u kɔnɔna. 25Tuma min na Piyɛri tun be ɲini ka don luu kɔnɔ, Kɔrinɛyi tagar'a kunbɛn daa la k'a kunbiri gwan a ɲafɛ. 26Nga Piyɛri y'a minɛ ka wili k'a fɔ ko: «Wili, bari ne fana ye mɔgɔ lo ye.»\n27K'a to kuma na n'a ye, u donna k'a sɔrɔ mɔgɔ caaman lajɛnnin be yen. 28Piyɛri y'a fɔ u ye ko: «Aw b'a lɔn ko a daganin te zuwifu ka taga siya wɛrɛ yɔrɔ filɛ, walima u ka jɛn ka koo dɔ kɛ ɲɔgɔn fɛ. Nga Ala y'a yira ne la, ko ne man kan ka mɔgɔ si jati tugu ko mɔgɔnɔgɔnin. 29O le y'a to ne ma ban ka na aw ka weleli la. O la do, ne b'aw ɲininga, aw ye ne wele kuun jumɛn na?»\n30Kɔrinɛyi y'a jaabi ko: «A tile saba tɛmɛnin filɛ nin ye, nin waati yɛrɛ ɲɔgɔn na, ne tun be Ala daalila n ka soo wulafɛ. Ne barila ka cɛɛ dɔ ye n ɲakɔrɔ, a kannafani gwɛnin tun lo parapara. 31A y'a fɔ ko: ‹Kɔrinɛyi, Ala y'i ka daaliliw jaabi, i ye dɛmɛ min kɛ dɛsɛbagatɔw ye, o diyara a ye. 32I ka mɔgɔw ci Zope, ka taga cɛɛ dɔ wele, a tɔgɔ ko Simɔn, u b'a wele ko Piyɛri fana. A ka jatigicɛ fana tɔgɔ ko Simɔn, golomɔla lo, a ka soo be kɔgɔji daa la.› 33O le y'a to n ye mɔgɔw ci ka taga i wele. I fana ye ɲuman kɛ, i nana. O la do, anw bɛɛ filɛ nin ye i ɲafɛ,e Matigi ye cii min don i bolo, i k'o fɔ an ye.»\nPiyɛri be Kɔrinɛyi ka somɔgɔw waaju\n34- O tuma na, Piyɛri ye kuma ta k'a fɔ ko: «Ne y'a lɔn sisan ko Ala te mɔgɔ bɔ mɔgɔ la, 35i mana kɛ siya o siya ye, n'i be siran Ala ɲa ka to ka tilenninyakow kɛ, i koo be diya a ye. 36Kibaru diman, min ye hɛrɛ sɔrɔ kuma ye, Ala y'o fɔ Isirayɛlidenw ye Yezu Krista sababu la, ale min ye mɔgɔw bɛɛ ka Matigi ye. 37K'a ta Zan ka batizeli wango latuma na, koo minw daminɛna Galile mara la fɔɔ ka n'a bila Zude mara la, aw b'o lɔn. 38Ala ye Nii Senuman ni sebagaya di ale Nazarɛtika Yezu ma, ka jamana bɛɛ munumunu ka to ka koɲuman kɛ mɔgɔw ye, ka mɔgɔw kɛnɛya minw bɛɛ tun be Sutana bolo, bari Ala tun b'a fɛ. 39A ye koo minw bɛɛ kɛ Zeruzalɛmu, ani zuwifuw ka jamana tɔɔ bɛɛ la, anw y'o bɛɛ seere ye. U y'a gwengwen lɔgɔ kan k'a faga. 40Nga, a tile sabanan loon, Ala y'a kunun waasa a k'a yɛrɛ yira. 41Nga a m'a yɛrɛ yira bɛɛ la, fɔɔ Ala yɛrɛ ye minw woloma k'u kɛ o seerew ye. O ye anw ye, anw minw ye dumuni kɛ n'a ye, ka minni kɛ n'a ye, a kununnin kɔ ka bɔ kaburu la. 42O kɔ, a ye cii don an bolo ko an k'a fɔ jama ye ani k'a yira u la ko Ala ye ale lo sigi ka kɛ ɲanamanw ni suuw kitibaga ye. 43Kiraw bɛɛ tun ye ale Yezu le koo fɔ, ko ni mɔgɔ min lar'a la, k'o tigi ka hakɛ bena yafa.»\nNii Senuman be jigi siya wɛrɛw kan\n44Ka Piyɛri to kuma na, Nii Senuman jigira a ka kuma lamɛnbagaw bɛɛ kan. 45Zuwifu minw tun lara Yezu la n'u nana Piyɛri bila sira, olu kabakoyara bari u y'a ye ko Ala ye Nii Senuman di siya wɛrɛw fana ma. 46Bari mɔgɔ nunu y'a daminɛ ka siyakan wɛrɛw fɔ, ani ka to ka Ala tanu. O la, Piyɛri y'a fɔ ko: 47«Mɔgɔ be se ka nunu bali k'u te batize ni jii ye wa? Bari anw ye Nii Senuman sɔrɔ cogo min na, olu fana y'a sɔrɔ ten.»\n48Piyɛri ye sira di a bilasirabagaw ma k'u ka mɔgɔ nunu batize Yezu Krista tɔgɔ la. O kɔ, u y'a daali ko a ka tile fila kɛ u fɛ.


Kor 2nan 12 AKKDC08 - Ne ka kan ka ne yɛrɛ boɲa, hali - Bible Search\nKor 2nan 11 Kor 2nan 13\nKor 2nan 12\nPɔli ye fɛɛn minw ye\n1Ne ka kan ka ne yɛrɛ boɲa, hali n'o ma ɲi. O n'a ta bɛɛ, Matigi ye fɛɛn minw yira ne la ani ne ye koo minw ye, ne bena olu koo fɔ. 2Ne be mɔgɔ dɔ lɔn min lara Krista la, a saan tan ni naani filɛ nin ye, o tigi nin tara ka taga fɔɔ sankolo dan na. A yɛrɛ le yɛlɛla yen wa, walima fɛɛn yirata lo wa, ne kɔni m'o lɔn, Ala kelen le b'o lɔn. 3Tiɲɛ lo, ne y'a lɔn k'o mɔgɔ nin tun tara ka taga yen, a yɛrɛ yɛrɛ le tara ka taga wa, walima fɛɛn yirata lo wa, ne m'o lɔn, Ala kelen le b'o lɔn. 4O tigi nin tara ka yɛlɛ fɔɔ arijana na. O yɔrɔ la, a ye kuma dɔ mɛn, min te se ka segi ka fɔ tugu, ani mɔgɔ man kan k'a min baro bɔ. 5Ne be se ka n yɛrɛ boɲa o mɔgɔ sugu le kosɔn, nga ne kɔni, ne te n yɛrɛ boɲa n yɛrɛ ka kɛta kosɔn, fɔɔ ne ka dɛsɛ kosɔn. 6Ni ne tun b'a fɛ ka n yɛrɛ boɲa, ne tun tena jati fatɔ ye, bari ne tun bena tiɲɛ dama le fɔ. Nga ne banna k'o kɛ min kama, o ye nin ye, ne t'a fɛ mɔgɔ si ka ne boɲa fɛɛn wɛrɛ la ni ne ka kuma ni n ka kɛwali tɛ. 7Balabu dɔ ye ne sɔrɔ, a nana i n'a fɔ Sutana ka ciden waasa ne ye kabako minw ye, ne kana se ka ne yɛrɛ boɲa olu kosɔn. 8O balabu nin kosɔn ne ye Matigi daali siɲɛ saba ko a ka ne kɛnɛya. 9Nga a ye ne jaabi ko: «N ka nɛɛma b'i wasa, ne be n ka sebagaya yira i ka dɛsɛwaati la.» O le y'a to ne bena n yɛrɛ boɲa ne ka tɔɔrɔkow le la, waasa Krista ka sebagaya ka to ne fɛ. 10O le kosɔn, ne be nisɔndiya ne ka dɛsɛ koow la, u be ne nɛnina wo, ne dusu kasira wo, u be ne tɔɔrɔla wo, ne be nisɔndiya hali ni nisɔngoyako lo Krista kosɔn, bari ne y'a lɔn ko waati min na ne barika dɛsɛra, o waati yɛrɛ la ne be fanga sɔrɔ.\nPɔli hakili ɲagaminin be\n11Aw k'a filɛ, ne be kumana i n'a fɔ ne kuun wilila, o bɔra aw le la. Aw le tun ka kan ka kuma ne nɔɔ na. Bari hali ni ne te foyi ye, aw ka cidenbaba nunu man fisa ni ne ye. 12Kɛwali minw b'a yira ko ne ye ciden ye, olu bɛɛ yera aw cɛma. Ne ye kabako sifa bɛɛ kɛ. Ka fara o kan, ne muɲuna koo bɛɛ la. 13Ne ma se k'aw minɛ ka ɲa koo jumɛn le la, ni ne y'o ɲɔgɔn kɛ Krista ka jama tɔw ye? Ne ma sɔn aw ka lɔ ni ne ka kunko ye minkɛ, n'o dɔrɔn tɛ. Aw ye yafa ne ma o fili nin la.\n14Ayiwa, nin le bena kɛ a sabanan ye, ne labɛnnin lo ka taga aw fɛ. Ne kunko tena la aw kan, bari ne mako b'aw yɛrɛ le la, ne mako te aw ka bololafɛnw la. Facɛman le b'a deenw ka sini ɲasigi labɛn, deenw te facɛ ta labɛn. 15Ne kɔni fɛ, ne labɛnnin lo ka n bololafɛnw bɛɛ ban aw kosɔn, ka tila ka n yɛrɛ di k'aw dɛmɛ. Ni ne y'aw kanu ten, o le ben'a to aw te ne kanu sɛbɛ la wa?\n16Aw y'a lɔn ko ne ma dɛmɛ sɔrɔ aw fɛ. Nga dɔw b'a fɔ ko ne ka cekuya kosɔn, ne ye namara kɛ ka dɔ sɔrɔ sira wɛrɛ fɛ. 17Ne ye mɔgɔ minw ci aw fɛ, ne ye tɔnɔ dɔ sɔrɔ aw kun olu dɔ barika la wa? 18Ne ye Titi daali k'a ci aw fɛ n'an balimacɛ ye, ne ye min koo fɔ ka tɛmɛ. O tuma na, Titi y'a ka doni dɔ la aw kan wa? Ne ni Titi jogo n'an ka miiriya te kelen ye wa?\n19Aw be miiri kabini tumajan, ko an be tiɲɛ le ɲinina, o tɛ wa? Ayi dɛ, ne terisɔbɛw, an b'a fɛ aw ka se ka taga ɲa le. O le y'a to Krista barika la, an b'an ka kuma fɔ Ala ɲakɔrɔ. 20Ne be siran ko ni ne sera aw fɛ waati min na, ne b'aw jati cogo min na, ne kana taga aw sɔrɔ cogo wɛrɛ la, aw tun be ne jati cogo min na, aw fana kana ne ye cogo wɛrɛ la. N be siran ko kɛlɛ ni keliya, ni dimi, ni sɔnjuguya ni ɲɔgɔnnɛni, ni kumakolonfɔ, ni yɛrɛboɲa ni koferekenin kana sɔrɔ aw cɛma. 21Ne be siran fana ko ne mana se aw fɛ tuma min na, ne ka Ala kana ne majigi aw cɛma. Mɔgɔ minw tun ye hakɛ kɛ n'u ma sɔn ka nimisa ka faran u ka kakalaya la, n'u ka mɔgɔkolonya n'u ka malobaliya la, ne dusu kana kasi olu kosɔn.


Sam 2nan Introduction AKKDC08 - Bible Search\nSam fɔlɔ 31 Sam 2nan 1\nSam 2nan int\nSamuyɛli ka kitabu filanan ye fɔlɔ tɔɔ le ye. U y'u tilan ka bɔ ɲɔgɔn na a boɲakojugu kama. A be kɔn ka Dawuda ka masaya koo fɔ Zuda mara kunna jamana worodugu ɲafan fɛ (1—4). O kɔ, a b'a ka masaya koo fɔ jamana tɔɔ bɛɛ kunna, o min ye Isirayɛli mara ye jamana kɔgɔdugu ɲafan fɛ (5—24). A kɛra wajibi ye Dawuda ma k'a cɛɛ siri a juguw kosɔn jamana kɔnɔ. A jugu minw be jamana wɛrɛw la, a ye olu fana kɛlɛ kosɔbɛ janko k'a ka masaya sigi ka ɲa.\nDawuda ka koo la, faan kelen, kantigi lo, a jigi be Ala kan, a ka jama fana sɔnn'a ma. Nga, ale lo fana ye kojugu caaman kɛ a yɛrɛ ka nigɛlaw kosɔn. Nga, kira Natan nan'a lasɔmi tuma min na, a sɔnn'a filiyɔrɔ ma, ka sɔn Ala ka koo latigɛnin ma.\nDawuda ye Zeruzalɛmu dugu minɛ k'a kɛ a ka jamana dugu fɔlɔ ye. A tun b'a fɛ ka Alabatosoba lɔ yen, nga a ye kojugu caaman kɛ minkɛ, Ala ma sɔn a ka laɲinita ma. Ala y'a daa di a ma ko a deen bena sigi Isirayɛli kunna masaya la kudayi.\nA ko: «...ale ka loon mana se, n'a sara, ne ben'a kɔmɔgɔ dɔ wili, a yɛrɛ ye min wolo. Ne bena barika don o deen nin ka masaya la. Ko ale lo bena soo lɔ ne ye, ani ne ben'a ka masaya sabati kudayi... Kɔmɔgɔw bena sɔrɔ e fɛ tuma bɛɛ, ani masaya bena to e bolo, a bena sabati tuma bɛɛ.» (7.12-13,16)\nDawuda be kɛ Zuda mara mɔgɔw ka masacɛ ye 1.1—4.12\nDawuda be kɛ Isirayɛlidenw bɛɛ kuntigi ye 5.1—6.23\nAla b'a daa di Dawuda ma 7.1-29\nDawuda be kɛlɛ caaman kɛ 8.1—10.19\nDawuda be Batiseba furu 11.1—12.31\nƝɔgɔnkɔniya boɲana denbaya kɔnɔ 13.1—14.33\nAbusalɔn be muruti 15.1—20.22\nDawuda be Sayuli ka somɔgɔw faga 20.23—21.22\nDawuda be barika la Ala ye 22.1—23.7\nDawuda ka kɛlɛdenw 23.8-39\nAla be Dawuda ɲaa gwan jama daa jatiko kama 24.1—25.25


Lok 2nan 23 AKKDC08 - A saan wolonwulanan na, - Bible Search\nLok 2nan 22 Lok 2nan 24\nLok 2nan 23\nZowasi be sigi masaya la\n(Mas 2nan 11.4-20)\n1A saan wolonwulanan na, sarakalasebaga Yoyada y'a jaa gwɛlɛya, ka bɛn ni kɛlɛden mɔgɔ kɛmɛ kɛmɛ kuntigiw ye. Olu tun ye Yowamu dencɛ Azariyawu ye, ni Yoyana dencɛ Yisimayɛli ni Obɛdi dencɛ Azariyawu, ani Adayawu dencɛ Maaseyawu ni Zikiri dencɛ Elisafati ye. 2U bɔra ka Zuda mara yaala ka Levi kɔmɔgɔw ni Isirayɛlidenw ka gwatigiw lajɛn ka bɔ u ka duguw bɛɛ la. U nana Zeruzalɛmu tuma min na, 3- jama bɛɛ ni masacɛ ye layidu ta ɲɔgɔn ye Ala ka soo kɔnɔ. Yoyada y'a fɔ u ye ko: «Masacɛ deen le ye nin ye. Ale lo bena kɛ masacɛ ye ka kɛɲɛ ni Masaba ka fɔta ye Dawuda kɔmɔgɔw kosɔn. 4Aw ka kan ka koo min kɛ, o filɛ. Aw sarakalasebagaw ni Levi kɔmɔgɔ tɔw minw bena baara kɛ lafiɲɛlon na, aw tilan sabanan ka daaw kɔlɔsi. 5Tilan sabanan kelen fana ka to masacɛ ka soo la, ani kelen fana ka to Bonju daa la. Tɔw bɛɛ bena to Masaba ka soo luuw kɔnɔ. 6Mɔgɔ si man kan ka don Masaba ka soo kɔnɔ, fɔɔ sarakalasebagaw ni Levi kɔmɔgɔ tɔw minw be baara la. Olu kɔni be se ka don, bari u saniyanin lo. Tɔw bɛɛ bena kɔlɔsili kɛ Masaba ye. 7Levi kɔmɔgɔw bena lɔ ka masacɛ lamini, u kelen kelen bɛɛ ka kɛlɛkɛminan ka sɔrɔ u bolo. Mɔgɔ o mɔgɔ mana don Masaba ka soo nin kɔnɔ, o tigi ka kan ka faga. Aw ka to masacɛ gɛrɛfɛ a taayɔrɔw bɛɛ la.»\n8Sarakalasebaga Yoyada ye min fɔ, Levi kɔmɔgɔw ni Zuda mara mɔgɔw bɛɛ y'o bɛɛ kɛ. U kelen kelen bɛɛ y'u ka mɔgɔw minɛ, minw tun be baara daminɛ lafiɲɛlon na, ani minw tun be jigira, bari sarakalasebaga Yoyada tun ma sira di baarakɛjɛnkulu nunu si ma ka taga soo. 9Tamanw ni nigɛkunbɛnnan belebelebaw ni fitini minw tun kɛra masacɛ Dawuda ta ye, n'u tun be Ala ka soo kɔnɔ, sarakalasebaga Yoyada ye olu di kɛlɛden kɛmɛ kɛmɛ kuntigiw ma. 10A ye jama bɛɛ lɔ ka masacɛ lamini, u kelen kelen bɛɛ be n'u ka kɛlɛkɛminan ye a bolo, k'a ta soo nin worodugu faan fɛ fɔɔ ka ta'a bila kɔgɔdugu faan fɛ, soo nin sarakabɔyɔrɔ gɛrɛfɛ. 11U ye masacɛ dencɛ minɛ ka na n'a ye, ka masafugulan biri a kuun na, ani ka layidu sɛbɛ don a bolo, k'a kɛ masacɛ ye. Yoyada n'a deenw ye tulu kɛ a kunna k'u kaan kɔrɔta k'a fɔ ko: «Masacɛ ka sii sɔrɔ!»\n12Jama tun be boliboli ka masacɛ tanu minkɛ, Atali y'o mɛn. A tagara u fɛ Masaba ka soo kɔnɔ 13ka filɛli kɛ. A ye masacɛ lɔnin ye a ka tutunan gɛrɛfɛ soda la. Kɛlɛkuntigiw ni burufiyɛbagaw lɔnin tun be masacɛ gɛrɛfɛ. Jamana kɔnɔ mɔgɔw bɛɛ tun be nisɔndiyara, n'u be buruw fiyɛra, dɔnkililabagaw tun b'u ka fɔlikɛminanw fɔra ka jama ɲaminɛ Ala tanuli la. Atila y'a ka faniw faran ka kule ko: «Janfa lo, janfa lo!» 14Sarakalasebaga Yoyada ye kɛlɛden kɛmɛ kɛmɛ kuntigi nunu ci ko u k'a minɛ ka bɔ n'a ye kɛlɛdenw cɛma, ko mɔgɔ o mɔgɔ mana tugu a kɔ, k'u k'o faga ni murujan ye. Bari a tun y'a fɔ ko u kan'a faga Masaba ka soo kɔnɔ. 15U y'a minɛ ka taga n'a ye masacɛ ka soo faan fɛ. U sera Soow ka donda la tuma min na, u y'a faga o yɔrɔ la.\n16Yoyada ye layidu ta ko ale ni jama, ani masacɛ bena kɛ Masaba ta ye. 17O kɔ, jamana kɔnɔ mɔgɔw bɛɛ tagara don *Baali ka soo kɔnɔ k'a ci, k'a sɔnnikɛyɔrɔw n'a jaaw ci k'u mugumugu, ka Baali murutigi Matan faga sɔnnikɛyɔrɔw gɛrɛfɛ. 18Levi kɔmɔgɔ minw tun ye sarakalasebagaw ye, Yoyada ye Masaba ka soo kɔlɔsiko don olu le bolo. U ka kan ka baara minw kɛ Alabatoso kɔnɔ, Dawuda tun y'o yira u la, ko u ka saraka jɛnitaw bɔ Masaba ye nisɔndiya la ka kɛɲɛ ni Musa ka sariyasɛbɛ kɔnɔnakuma ye, ni dɔnkili lali ye ka kɛɲɛ ni ale Dawuda ka fɔta ye. 19A fana ye daa kɔlɔsibagaw sigi Masaba ka soo dondaw la janko mɔgɔ o mɔgɔ nɔgɔnin lo, o si kana don yen sababu si la. 20A ye kɛlɛden kɛmɛ kɛmɛ kuntigiw, ni mɔgɔbabaw, ani jama ɲamɔgɔw, ni jamana kɔnɔ mɔgɔw bɛɛ minɛ, ka masacɛ bila sira ka bɔ Masaba ka soo kɔnɔ. U tagara don masaso kɔnɔ ni Sanfɛ daa ye ka masacɛ sigi masasigilan kan. 21Jamana kɔnɔ mɔgɔw bɛɛ nisɔndiyara. Hɛrɛ donna dugu kɔnɔ Atali faganin kɔ ni murujan ye.


Efɛ 4 AKKDC08 - Ne b'aw daali, ne min be kaso la Matigi - Bible Search\nEfɛ 3 Efɛ 5\nBɛɛ ye kelen ye Krista barika la\n1Ne b'aw daali, ne min be kaso la Matigi kosɔn, ko aw taamacogo ka bɛn n'aw welekun ye, 2- k'aw yɛrɛ majigi koo bɛɛ la ka kɛ mɔgɔsabalininw ye, ka muɲuli kɛ, ka ɲɔgɔn dɛmɛdɛmɛ kanuya la. 3Bɛɛn min be sɔrɔ Nii Senuman fɛ, aw ka banba ka to o la hɛrɛ kosɔn.\n4Farisogo kelen ni Nii kelen le be yen, i n'a fɔ aw welela jigi kelen kama cogo min na. 5Matigi kelen le be yen, lanaya kelen fana le be yen, ani batizeli kelen le be yen. 6Ala kelen fana le be yen, ale lo ye bɛɛ Faa ye, a be bɛɛ kunna, a be baara kɛ bɛɛ kɔnɔ, ani a be ni bɛɛ ye.\n7Nga a ye nɛɛma kɛ an kelen kelen bɛɛ ye ka kɛɲɛ ni seko ye Krista ye min d'an ma. 8- A fɔra Ala ka kuma na ko:\n«A yɛlɛtɔ sanfɛ,\na ye dɔw kɛ kasodenw ye,\nani ka boɲafɛnw di mɔgɔw ma.»\n9N'a fɔra ko a yɛlɛla, o kɔrɔ ko a tun jigira fɔɔ dugukolo jukɔrɔ.b 10Ale min jigira, ale kelen le yɛlɛla ka taga fɔɔ sankolo daan na, janko a ka koo ka se ka koo bɛɛ dafa. 11Ale Krista kelen le ye mɔgɔw boɲa ka seko d'u ma, dɔw ka kɛ cidenw ye, dɔw ka kɛ kiraw ye, dɔw ka kɛ a ka kibaru diman fɔbagaw ye, dɔw fana ka kɛ Krista ka jama kɔlɔsibagaw ni karamɔgɔw ye. 12A y'o kɛ waasa k'a ka mɔgɔw labɛn u ka se ka baara kɛ, janko Krista farisogo ka barika sɔrɔ. 13A kɛra ten, an bɛɛ be se ka jɛn ka kɛ kelen ye an jigi barika la ani Ala Dencɛ lɔnniya barika la, ka kɛ mɔgɔkɔrɔbaw ye, ka kɔgɔ fɔɔ ka kɛ mɔgɔdafaninw ye i n'a fɔ Krista.\n14O la, aw tena kɛ i n'a fɔ denmisɛnw tugu, minw te se ka lɔ kelen kan, kalanjugu sifa bɛɛ ni namara be se ka minw hakili yɛlɛma k'u kunna cɛn, i n'a fɔ kurundennin be cogo min na jii kan. 15Nga n'an be tiɲɛ fɔ kanuya la, an bena se ka taga ɲa fɔɔ ka se ka jɛn ni Krista ye kosɔbɛ, ale min ye Kuntigi ye. 16- Ale barika la, farikolo yɔrɔ bɛɛ be ɲɔgɔn minɛ ka ɲa, ka kɛ kelen ye. Bɛɛ n'a ka baara, o la a farisogo bɛɛ lajɛnnin be boɲa ka barika sɔrɔ kanuya la.\nJogokɔrɔ ni jogokura\n17Ne be min fɔ aw ye k'a gwɛlɛya Matigi barika la, o ye nin ye: ko aw kana taama i n'a fɔ Alalɔnbaliw be taama cogo min na u ka miiriya fufafu fɛ. 18U be dibi la, Ala be hɛrɛ min kɛ, u te o lɔn u ka faamubaliya n'u ka dusugwɛlɛya kosɔn. 19Maloya yɔrɔ ka jan u la, fɔɔ u y'u yɛrɛ bila kakalaya sifa bɛɛ la, u te wasa. 20Nga aw ma Krista ka koo lɔn o cogo la dɛ. 21Aw kɔni y'a koo mɛn, aw kalanna o la ka kɛɲɛ n'a ka tiɲɛ ye. 22- O la, aw k'aw jogokɔrɔ bila, min tun ye juguya ni nigɛjuguw ye, olu sababu la, aw tun be fili. 23Aw ka kan k'aw ka miiriya yɛlɛma, 24- ka jogokura ta, ka kɛ Ala jaa ye, ka kɛ mɔgɔtilenninw ni mɔgɔɲumanw ye, minw be sɔrɔ Ala ka tiɲɛ barika la.\n25- O kama, aw ka galontigɛ dabila! Mɔgɔ kelen kelen bɛɛ ka tiɲɛ fɔ ɲɔgɔn ye, bari an kɛra farisogo kelen ye. 26- N'aw dimina, aw kana hakɛ kɛ, aw kana dimi mara fɔɔ ka tilekun don. 27Aw kana donyɔrɔ di Sutana ma. 28Mɔgɔ min be soɲali kɛ, o tigi kana soɲali kɛ tugu, nga o tigi ka baara kɛ ka ɲa, janko a ka se ka sɔrɔli kɛ ka dɔ di dɛsɛbagatɔw ma. 29Kumajugu kana bɔ aw si daa la, fɔɔ kumaɲuman, min be se k'a mɛnbagaw dɛmɛ ani k'u mako ɲa cogo dɔ la. 30Aw kana Ala ka Nii Senuman dusu kasi, ale min ye taamasiɲɛ ye aw kan, k'an ka kisilon kɔnɔ. 31Aw ka kɔnɔnajuguya dabila, aw kana dimi mara, aw dusu kana bɔ. Aw ka mankan caaman dabila, ka tɔgɔcɛn dabila, ani juguya sifa bɛɛ. 32- Aw ye hinɛ ɲɔgɔn na ka koɲuman kɛ ɲɔgɔn ye, ka yafa ɲɔgɔn ma i n'a fɔ Ala fana yafara aw ma cogo min na Krista barika la.


Fil 2 AKKDC08 - Ni jigitugu be sɔrɔ Krista fɛ, ni - Bible Search\nFil 1 Fil 3\nBɛɛn be se ka sabati yɛrɛmajigi fɛ\n1Ni jigitugu be sɔrɔ Krista fɛ, ni jagwɛlɛya be sɔrɔ a ka kanuya la, ni jɛnɲɔgɔnya be aw ni Nii Senuman cɛ, ni ɲumanya ni hinɛ be sɔrɔ a la, 2aw k'aw ka miiriya kɛ kelen ye kanuya la, ani k'aw kɔnɔ kɛ kelen ye ka bɛn koo bɛɛ la, o la, ne ka nisɔndiya be taga ɲa kosɔbɛ. 3Aw kana foyi kɛ ni kɔnɔnajuguya ye, ani yɛrɛboɲa ye, nga aw k'aw yɛrɛ majigi k'aw tɔɲɔgɔn filɛ ko a ka fisa n'aw ye. 4Aw la, mɔgɔ si kana miiri a yɛrɛ la dɔrɔn, aw ka miiri aw tɔɲɔgɔn na fana.\nYezu y'a yɛrɛ majigi cogo min na\n5Sɔɔn min tun be Yezu Krista la, o ɲɔgɔn ka sɔrɔ aw fana na.\n6Ale min ni Ala ye kelen ye,\na ma sɔn k'o jati.\n7Nga a sɔnna k'o bɛɛ to yen,\nka na jɔɔn cogo ta, ka kɛ i n'a fɔ mɔgɔ,\nmɔgɔw y'a jati adamaden dama ye.\n8A sɔnna k'a yɛrɛ majigi ka Ala sago kɛ\nfɔɔ ka taga se saya ma lɔgɔ yɛrɛ kan.\n9O le y'a to, Ala ye boɲa la a kan kosɔbɛ,\ntɔgɔ min ka fisa ni tɔgɔ bɛɛ ye, a y'o d'a ma,\n10waasa Yezu tɔgɔ kosɔn,\nfɛɛn minw be sankolo kɔnɔ,\nni dugukolo kan ani dugukolo jukɔrɔ,\nolu bɛɛ k'u kunbiri gwan,\n11- ani bɛɛ k'a fɔ ko Yezu Krista ye Matigi ye,\nka boɲa la an Faa Ala tɔgɔ kan.\nKa baara kɛ i ka kisili kosɔn\n12Ne teriw, aw tun be ne ka kuma bato ka ne to aw fɛ, halibi aw ka taga ɲa ka dɔ fara o kan, aw ka jija ka baara kɛ aw ka kisili kosɔn ni Alaɲasiran ye kosɔbɛ. 13Bari Ala ye koɲuman min latigɛ, a be aw dɛmɛna tuma bɛɛ k'o kɛli nigɛ don aw la k'a kɛ see di aw ma. 14Aw ka koo bɛɛ kɛ, ŋunuŋunu ni sɔsɔli kana sɔrɔ a si la, 15- waasa aw ka kɛ mɔgɔ jalakibaliw ni mɔgɔɲumanw, ani Ala deenw ye, juguya te minw kɔnɔ fewu diɲɛ mɔgɔw cɛma, olu minw ka jugu ani u tilennin tɛ. Aw ka kɛ yeelen ye u cɛma i n'a fɔ lolow. 16U be se ka kisi kuma min barika la, aw k'o fɔ u ye. N'o kɛra, o bena kɛ ne fɛ kunkɔrɔta ye Krista nalon na, o la, ne ye baara min kɛ ani ka sigɛn minw muɲu, o tena kɛ fuu ye. 17Hali ni ne joli ka kan ka bɔn ka kɛ saraka ye ka fara aw jigi ta kan, o be diya ne ye, ani o be ne nisɔndiya n'aw bɛɛ ye. 18O la, aw fana ka nisɔndiya kosɔbɛ ni ne ye.\nTimote ni Epaforaditi ciko\n19N'a kɛra an Matigi Yezu sago ye, ne jigi b'a la ko ne bena Timote ci aw fɛ, waasa n'a kɔsegira ka na tuma min na, ne ka se ka nisɔndiya aw ka kibaruya kosɔn. 20Ale kelen le be hami aw ka koo la i n'a fɔ ne. 21Mɔgɔ tɔɔ nunu, olu bɛɛ be miiri u yɛrɛ ka koo la dama, u te miiri Yezu Krista ka koo la. 22A y'a ka mɔgɔsɔbɛya yira cogo min na, aw b'o lɔn. A y'a yɛrɛ di ka baara kɛ ni ne ye, kibaru diman ka ɲataga kosɔn, i n'a fɔ deen be baara kɛ n'a faa ye cogo min na. 23Ni ne nana ɲaa ye ne ka koo la tuma min na, ne jigi b'a la k'ale ci aw fɛ, 24ne jigi be Matigi kan ko yanni dɔɔni ne yɛrɛ fana bena na aw fɛ.\n25Ne y'a miiri ko a ka fisa ne ka n balimacɛ Epaforaditi ci aw fɛ, ale min kɛra ne tɔɲɔgɔn ye baara nin na ani bondori nin na. Aw tun y'a ci ka na ne dɛmɛ, o kɛra koɲuman ye ne ma. 26A b'a fɛ ka aw bɛɛ ye teliya la, bari a hakili ɲagaminin lo ko aw y'a ka bana koo mɛn. 27Tiɲɛ na, a tun banana kosɔbɛ fɔɔ a tun be ɲini ka sa, nga Ala makarila a la. A ma kɛ ko a makarila ale kelen dɔrɔn na dɛ, a makarila ne la fana, waasa dɔ kana fara ne ka dusukasi kan. 28Ne kɔrɔtɔnin le b'a ci, waasa n'aw segira k'a ye, aw ka nisɔndiya, ani dɔ ka bɔ ne ka dusukasi la. 29Aw k'a minɛ ni nisɔndiya ye balimaya la Matigi kosɔn. A daganin lo aw ka o mɔgɔ sugu nin ɲɔgɔn minɛ ka ɲa, 30bari a tun be ɲini ka sa Krista ka baara kosɔn, a m'a yɛrɛ nii jati fɛɛn ye, aw tun te se ka dɛmɛ min ɲɔgɔn kɛ ne ye, a y'o le kɛ ne ye.


Bibulu ka maanaw: Zɛtisemane nankɔ kɔnɔ - Jehova Seerew ka ɛntɛrɛnɛti yɔrɔ daganin\nYEZU n’a ka cidenw bɔra sangaso boon kɔnɔ ka taga Zɛtisemane nankɔ kɔnɔ. U delila ka na yan siɲɛ caaman. Yezu y’a fɔ a ka cidenw ye ko u ka to ɲɛɛ na ka Ala deli. O kɔ, a tagara ɲɛfɛ dɔɔni k’a ɲɛɛ biri duguma ani ka Ala deli.’\nO kɔ, Yesu kɔsegira a ka cidenw yɔrɔ. E ka miiri la u tun be mun lo kɛra? U tun be sinɔgɔra! Yezu y’a fɔ u ye siɲɛ saba k’u ka kan ka to ɲɛɛ na, nka o siɲɛ kelen kelen bɛɛ la, a nana u sɔrɔ u be sinɔgɔra. A segira ka na siɲɛ laban na k’a fɔ u ye ko: ‘Wagati nin ɲɔgɔn na, aw be sinɔgɔra wa? Ayiwa wagati surunyana. U bena ne don ne juguw bolo.\nO wagati yɛrɛ la, u ye jamaba seenw mankan mɛn. A filɛ! Mɔgɔw be nana ni murujanjanw ni berew ye u bolo! Kala mananinw tun be u bolo ka yeelen bɔ u ye. U surunyana tuma min na, mɔgɔ dɔ bɔra u cɛma ka sin Yezu ma. A ye Yezu daa susu i n’a fɔ i ɲɛɛ b’a la cogo min na jaa kan. O tigi tun ye Zuda Isikariyɔti lo ye! Mun na a ye Yezu daa susu do?\nYezu y’a ɲininga ko: ‘Zuda, i be ne daa susu ka ne janfa wa?’ O tun ye tagamasiɲɛ ye Zuda fɛ. O tun b’a to Zuda nɔfɛmɔgɔw ka Yezu lɔn. O la, Yezu juguw gwɛrɛla a la k’a minɛ. Nka, Piyɛri tun t’a fɛ u k’a minɛ ni kɛlɛ ma kɛ. Murujan min tun b’a fɛ, a y’o bɔ. Cɛɛ min tun lɔnnin be a gɛrɛfɛ, a fɔnna ale kungolo la ka taga a kinibolo tulo caron. Nka, Yezu magara cɛɛ tulo la k’a kɛnɛya.\nYezu y’a fɔ Piyɛri ye ko: ‘I ka murujan don a nɔɔ na. E m’a lɔn ko ne be se k’a fɔ n Faa ye ko a ka mɛlɛkɛ waa caaman ci ka na n kisi wa?’ Tiɲɛn na, a be se k’o kɛ! Nka Yezu m’o kɛ, sabu a y’a lɔn ko a minɛ wagati tun sera a juguw fɛ. O la, a y’a to u k’ale minɛ ka taga n’a ye. Sisan an k’a filɛ u bena min kɛ Yezu la.\nMatiyo 26:36-56; Luka 22:39-53; Zan 18:1-12.\nYezu n’a ka cidenw bɔnin kɔ sangaso boon kɔnɔ u tagara min, ani a ko u ka mun lo kɛ?\nYesu tun mana kɔsegi a ka cidenw yɔrɔ, a tun b’u sɔrɔ u be mun lo kɛra, ani o kɛra siɲɛ joli?\nJɔn lo nana Zɛtisemane nankɔ kɔnɔ, ani Zuda Isikariyɔti ye mun lo kɛ i ko i ɲɛɛ b’a la jaa nin kan?\nMun na Zuda ye Yezu daa susu, ani Piyɛri ye mun lo kɛ?\nYezu ye mun lo fɔ Piyɛri ye, nka mun na Yezu m’a fɔ Ala ye a ka mɛlɛkɛ dɔ ci ka na ale dɛmɛ?\nMatiyo 26:36-56 kalan.\nYezu ye a ka kalandenw ladi cogo min na, cogo di o ye ɲɛyirali ɲuman ye kerecɛn diinan mɔgɔkɔrɔw fɛ bi? (Mat. 20:25-28; 26:40, 41; Gal. 5:17; Efɛz. 4:29, 31, 32)\nKa kɛlɛkɛminanw ta i mɔgɔɲɔgɔn kama, Yezu b’o koo jati cogo di? (Mat. 26:52; Luka 6:27, 28; Zan 18:36)\nLuka 22:39-53 kalan.\nMɛlɛkɛ dɔ nana barika don Yezu la Zɛtisemane nankɔ kɔnɔ. Yala o b’a yira ko Yezu ka limaniya barika tun dɔgɔyara wa? A ɲɛfɔ. (Luka 22:41-43; Ezayi 49:8; Mat. 4:10, 11; Eburuw 5:7)\nZan 18:1-12 kalan.\nCogo juman na Yezu ye a ka kalandenw tanga a juguw ma, ani an be kalan juman sɔrɔ o koo la? (Zan 10:11, 12; 18:1, 6-9; Eburuw 13:6; Zaki 2:25)\nMun na Yezu ye delili kɛ ko: “Ne kisi tɔɔrɔ nin ma”? Yala a tun t’a fɛ k’a niin di ka kɛ kunmabɔsara ye tugun wa?\nZuda sera ka Yezu yɔrɔ lɔn hali k’a sɔrɔ suu tun kora.\nA ci dɔ ma A ci dɔ ma Maana 100nan: Zɛtisemane nankɔ kɔnɔ


Cɛf 7 AKKDC08 - Sɔgɔmada joona, Yerubaali n'o ye - Bible Search\nCɛf 6 Cɛf 8\nMɔgɔ kɛmɛ saba be fara Zedeyɔn kan\n1Sɔgɔmada joona, Yerubaali n'o ye Zedeyɔn ye a wilila n'a ka jama bɛɛ ye ka taga sigi Ɛnarɔdi jii bɔyɔrɔ la. Madiyanw ka kɛlɛbolo tun siginin be Zedeyɔn ta kɔgɔdugu ɲafan na More kulu faan fɛ kɔkɛnɛ na.\n2Masaba y'a fɔ Zedeyɔn ye ko: «Jama min be n'i ye, olu ka ca kojugu, ne te se ka madiyanw don u bolo. N'o kɛra, u be se k'a fɔ k'u yɛrɛ ka seko lo, o la, u bena u yɛrɛ boɲa ne ye. 3- O la, i k'a fɔ jama ye ko mɔgɔ min be siran ka yɛrɛyɛrɛ, o tigi ka kɔsegi ka bɔ Galaadi kulu kɔrɔ.» Mɔgɔ waa mugan ni fila (22 000) bɔra jama cɛma ka kɔsegi, mɔgɔ waa tan (10 000) tora.\n4Masaba y'a fɔ Zedeyɔn ye tugu ko: «Halibi jama nin ka ca kojugu. Taga n'u ye kɔda la, ne bena u woloma i ye o yɔrɔ la. Ni ne y'a fɔ ko min ka taga n'i ye, o bena taga n'i ye, ni ne ko min te taga n'i ye, o tigi tena taga.» 5O la, Zedeyɔn tagara ni jama ye kɔda la. Masaba y'a fɔ a ye ko: «Ni mɔgɔ o mɔgɔ ye jii min i n'a fɔ wulu, i be olu woloma ka bɔ mɔgɔw la minw b'u kunbiri gwan ka minni kɛ.» 6Mɔgɔ minw ye jii ta n'u tigɛ ye ka sɔrɔ k'a min, olu tun ye mɔgɔ kɛmɛ saba ye, mɔgɔ tɔw bɛɛ y'u kunbiri gwan ka minni kɛ. 7O kɔ, Masaba y'a fɔ Zedeyɔn ye ko: «Ne bena aw kisi ka madiyanw don i bolo, mɔgɔ kɛmɛ saba nunu le barika la, minw ye jii min n'u tigɛ ye. A to mɔgɔ tɔw bɛɛ ka taga u ka yɔrɔw la.» 8Zedeyɔn y'a fɔ ko mɔgɔ tɔ nunu kelen kelen bɛɛ ka taga u ka soo. A tora ni mɔgɔ kɛmɛ saba nunu ye. Dumuni ni buru fiyɛta minw tun be mɔgɔ tɔ nunu bolo, mɔgɔ kɛmɛ saba ye olu minɛ. O y'a sɔrɔ madiyanw ka kɛlɛdenw tun siginin be jukɔrɔ kɔkɛnɛ na.\nZedeyɔn ka sesɔrɔ taamasiɲɛ\n9Sufɛ, Masaba y'a fɔ Zedeyɔn ye ko: «Wili ka taga madiyanw ka sigiyɔrɔ la. Ne y'u don i bolo. 10N'o y'a sɔrɔ i be siran ka taga, i ka taga n'i ka baaraden Pura ye fɔlɔ. 11U bena fɛɛn min fɔ, i bena o mɛn, o mɛnnin kɔ, i bena jagwɛlɛya sɔrɔ ka taga u kɛlɛ.» A wilila ni Pura ye ka jigi fɔɔ ka se u sigiyɔrɔ gɛrɛfɛ. 12Madiyanw, ni amalɛkiw ani mɔgɔ minw bɛɛ be kɔrɔn ɲafan na, u tun nana sigi caaman kɔkɛnɛ na i n'a fɔ tɔɔn, u ka ɲɔgɔmɛw tun ka ca i n'a fɔ kɔgɔjida la cɛncɛn. 13Zedeyɔn sera k'a sɔrɔ mɔgɔ dɔ tun b'a ka siko ɲafɔra a tɔɲɔgɔn ye. Ko ale sikora, ka buru dɔ ye a be kolonkolonna madiyanw ka kɛlɛdenw sigiyɔrɔ la, ko a kolonkolonna ka taga gosi fanibugu la, fanibugu nin yɛlɛmana ka ben fɔɔ ka jan. 14A tɔɲɔgɔn nin y'a fɔ a ye ko: «O te fɛɛn wɛrɛ ye ni Isirayɛliden Zedeyɔn, Yoyasi dencɛ ka kɛlɛkɛmuru tɛ. Ala ye madiyanw n'u ka kɛlɛdenw bɛɛ don a bolo.» 15Zedeyɔn y'o siko nin n'a kɔrɔ mɛn ka ban tuma min na, a y'a kunbiri gwan ka Ala bato, o kɔ, ka kɔsegi ka na Isirayɛlidenw ka kɛlɛdenw sigiyɔrɔ la k'a fɔ u ye ko: «Aw ye wili, Masaba ye madiyanw ka kɛlɛdenw don aw bolo.»\nZedeyɔn be se madiyanw kɔrɔ\n16Zedeyɔn ye mɔgɔ kɛmɛ saba tilan sigiyɔrɔ saba, ka buru fiyɛta, ni daganinlakolon di u kelen kelen bɛɛ ma. Kala mananinw tun be o daga nunu kɔnɔ. 17A y'a fɔ u ye ko: «Aw ka to ka ne filɛ, ni n ye fɛɛn min kɛ, aw k'o ɲɔgɔn kɛ fana. Ni n tagara se u ka kɛlɛdenw ka sigiyɔrɔ gɛrɛfɛ tuma min na, ni n ye fɛɛn min kɛ, aw k'o ɲɔgɔn kɛ. 18Ne ni minw be ɲɔgɔn fɛ, n'anw ye buru fiyɛ tuma min na, aw fana ka buru fiyɛ u faan bɛɛ la, k'aw kaan kɔrɔta k'a fɔ ko: ‹Masaba ta, ani Zedeyɔn ta.› »\n19Zedeyɔn ni mɔgɔ kɛmɛ minw tun be n'a ye, olu sera madiyanw ka kɛlɛdenw ka sigiyɔrɔ gɛrɛfɛ dugutilama, kɔlɔsilikɛbaga wɛrɛw tun nana sigi a ma mɛn. U ye buruw fiyɛ, daganin minw tun be u bolo, u y'o cici. 20Jɛnkulu saba nunu ye buruw fiyɛ, k'u ka daganinw cici, ka kala mananinw minɛ u numanbolow la, buru fiyɛtaw b'u kinibolow la. U pɛrɛnna ko: «Masaba ka murujan, ni Zedeyɔn ta!» 21U kelen kelen bɛɛ tora u lɔyɔrɔw la ka madiyanw ka kɛlɛdenw ka sigiyɔrɔ lamini. Madiyanw bɛɛ wilila ka boli, u be kulela ka to ka boli. 22Mɔgɔ kɛmɛ saba nunu ye buruw fiyɛ tuma min na, Masaba y'a kɛ madiyanw ka kɛlɛdenw yɛlɛmana ɲɔgɔn kama ni murujanjanw ye. U bolila ka taga se fɔɔ Bɛtisita, Serera faan fɛ, fɔɔ Abɛlimeyola, min be Tabati gɛrɛfɛ.\n23Isirayɛliden minw be Nɛfutali mara la, ni Asɛri ani minw bɛɛ be Manase, olu ye ɲɔgɔn lajɛn ka tugu madiyanw kɔ. 24Zedeyɔn ye mɔgɔw bila ka ta'a fɔ Efarayimu mara kuluyɔrɔ mɔgɔw ye ko u ka wili ka jigi ka madiyanw kunbɛn, ka taga Zurudɛn baji tigɛyɔrɔw tugu fɔɔ Bɛtibara. Efarayimu kɔmɔgɔw bɛɛ wilila ka ɲɔgɔn lajɛn, ka taga Zurudɛn baji tigɛyɔrɔw tugu fɔɔ Bɛtibara. 25U ye madiyanw ka kuntigiw fila minɛ, Orɛbu ni Zɛbu. U ye Orɛbu faga kabakuru dɔ kan min be wele ko Orɛbu ta, ani ka Zɛbu fana faga *ɛrɛzɛnji bɔyɔrɔ dɔ la min be wele ko Zɛbu ta. U tugura madiyanw kɔ k'u gwɛn, ka taga ni Orɛbu ni Zɛbu kungolow ye Zedeyɔn fɛ Zurudɛn baji kɔfɛ.


Luka 1 AKKDC08 - Koo minw kɛra an fɛ, mɔgɔ dɔw y'a - Bible Search\n1Koo minw kɛra an fɛ, mɔgɔ dɔw y'a daminɛ ka olu kibaru sɛbɛn. 2O koow kɛra minw ɲana kabini u daminɛtuma, n'u nana kɛ Ala ka kuma fɔbagaw ye, olu y'o koow lakali an ye cogo min na, u sɛbɛnbagaw y'o sɛbɛn ka kɛɲɛ ni olu ka seereya ye. 3Ne fana ye sɛgɛsɛgɛli kɛ kosɔbɛ o koow bɛɛ la kabini u daminɛtuma, o le y'a to, ne miirila ko a ka ɲi ne fana k'o koow sɛbɛn k'u tugutugu ɲɔgɔn na e ye, kɔrɔ Tewofili, 4waasa i k'a lɔn ko u y'i kalan koo minw na, ko tiɲɛ yɛrɛyɛrɛ lo.\nMɛlɛkɛ dɔ be Zan batizelikɛla woloko fɔ\n5- Zude mara masacɛ *Erɔdi ka tile la, sarakalasebaga dɔ tun be yen min tɔgɔ ko Zakari. Abiya tɔgɔ lara sarakalasebaga minw ka jɛnkulu la, olu dɔ tun lo. A muso buruju bɔra sarakalasebagaw kuntigi Arɔn la. A tɔgɔ tun ko Elizabɛti. 6U fila bɛɛ tilennin tun be Ala ɲakɔrɔ, u tun be Matigi ka sariyaw bɛɛ bato a ɲaa ma. 7Deen si tun t'u fɛ, bari Elizabɛti tun ye muso wolobali ye, ka fara o kan, u fila bɛɛ tun kɔrɔla.\n8Loon dɔ, Zakari tun be sarakalasebaga baara la n'a ka jɛnkulu mɔgɔw ye Alabatosoba kɔnɔ, bari u ka baarakɛlon tun lo. 9Ka kɛɲɛ ni sarakalasebagaw ka landa ye, u tun be to ka mɔgɔ kelen woloma, ale be don Matigi ka yɔrɔ senuman na ka wusulan jɛni, o wolomani kɛɲɛna Zakari ma. 10Ka Zakari to wusulan jɛni na, jama bɛɛ tun be Ala daalili la Alabatosoba lukɛnɛ na.\n11Matigi ka mɛlɛkɛ dɔ y'a yɛrɛ yira Zakari la, o mɛlɛkɛ lɔnin tun be kinibolo ɲafan fɛ wusulan jɛniyɔrɔ la. 12Zakari y'a ye tuma min na, a hakili ɲagamina, a siranna kosɔbɛ. 13Nga mɛlɛkɛ y'a fɔ a ye ko: «Zakari, kana siran, bari i ka daalili minɛna. I ka muso bena dencɛ wolo i ye, i k'a tɔgɔ la ko Zan. 14A woloko bena kɛ nisɔndiya dafanin ye i fɛ, ani mɔgɔ caaman nisɔn bena diya a koo la. 15- A bena kɛ mɔgɔbaba ye Matigi ɲakɔrɔ. A tena duvɛn, walima minnifɛn fariman si min. A bena fa Nii Senuman na kabini a wolotuma na. 16A bena kɛ sababu ye Isirayɛlidenw caaman be segi ka sɔn Matigi u ka Ala ma. 17- A bena taama Ala ɲakɔrɔ ni sebagaya ye, min ɲɔgɔn tun dira kira Eli ma, waasa ka bɛɛn don faaw n'u deenw cɛ. A bena mɔgɔmurutininw hakili yɛlɛma k'a kɛ mɔgɔtilenninw hakili ye. A bena jama labɛn k'a bila Matigi ye.»\n18Zakari ye mɛlɛkɛ ɲininga ko: «Ne be se ka la o la cogo di? Bari ne ni n muso bɛɛ kɔrɔla.»\n19- Mɛlɛkɛ y'a jaabi ko: «Ne ye Gabiriyɛli ye. Ne le be lɔ Ala ɲakɔrɔ k'a ka ciiw lamɛn. A ye ne ci ka na nin kibaru diman nin fɔ i ye. 20Ayiwa, i bena kɛ bobo ye, fɔɔ ka taga se nin koow kɛwaati ma, bari i ma la ne ka kuma na, k'a sɔrɔ o koow bena kɛ n'u kɛlon sera.»\n21O y'a sɔrɔ jama tun be Zakari kɔnɔna. U tun kabakoyara, bari a mɛnna ka tɛmɛ Alabatosoba yɔrɔ senuman na. 22Nga Zakari nana bɔ tuma min na, a ma se ka kuma u fɛ. U y'a faamu ko a ye yelifɛn dɔ ye Alabatosoba yɔrɔ senuman kɔnɔ. A kumana u fɛ n'a bolo ye. A tora boboya la.\n23Zakari ka baarakɛlonw dafara loon min na, a segira ka taga soo. 24O koow tɛmɛnin kɔ, Zakari muso ye kɔnɔ ta. Nga, a y'o kɔnɔ dogo fɔɔ kalo duuru. 25A tun b'a fɔ a yɛrɛ kɔnɔ ko: «Matigi ye koo min kɛ ne ye, a filɛ: A ye ne yɔrɔ filɛ sisan ka ne ka maloyako bɔ n kunna mɔgɔw bɛɛ ɲana.»\nMɛlɛkɛ dɔ be Yezu woloko fɔ\n26Elizabɛti kɔnɔ kalo wɔɔrɔnan la Ala ye mɛlɛkɛ Gabiriyɛli ci Galile mara dugu dɔ la min tɔgɔ ko Nazarɛti. 27- A y'a ci yen sunguru dɔ fɛ min tɔgɔ tun ko Mariyamu. A maminɛnin tun be Yusufu ye min buruju bɔra masacɛ Dawuda la. 28Mɛlɛkɛ ser'a fɛ k'a fɔ a ye ko: «Nisɔndiya, Mariyamu! I koo diyara Ala ye, Matigi Ala b'i fɛ.»\n29O kuma nin ye Mariyamu hakili ɲagami, a y'a yɛrɛ ɲininga k'o foli sifa kɔrɔ ye mun ye. 30Mɛlɛkɛ y'a fɔ a ye ko: «Kana siran, Mariyamu, bari i koo diyara Ala ye. 31- A filɛ, i bena kɔnɔ ta ka dencɛ wolo, i k'a tɔgɔ la ko Yezu. 32- A bena kɛ mɔgɔbaba ye, a bena wele Fɛɛn bɛɛ kuntigi Ala Dencɛ. Matigi Ala ben'a kɛ masa ye i n'a fɔ a faa Dawuda. 33A bena sigi masaya la Isirayɛlidenw kunna fɔɔ tuma bɛɛ, a ka masaya tena ban abada.»\n34Mariyamu ye mɛlɛkɛ ɲininga ko: «Ne bena se ka kɔnɔ ta cogo di? K'a sɔrɔ ne ma cɛɛ lɔn fɔlɔ.»\n35Mɛlɛkɛ y'a jaabi ko: «Nii Senuman bena jigi i kan, Fɛɛn bɛɛ kuntigi Ala ka sebagaya bena kɛ i kan. O kama, i bena Deen senuman min wolo, a bena wele Ala Dencɛ. 36A filɛ, i balimamuso Elizabɛti fana ye kɔnɔ ta a n'a ka kɔrɔya bɛɛ, a kalo wɔɔrɔnan ye nin ye. A bena dencɛ wolo, ale min tun be jati muso wolobali ye. 37- Ala te dɛsɛ foyi la.»\n38O la, Mariyamu y'a fɔ a ye ko: «Ne ye Matigi ta ye, i y'a fɔ cogo min na, Ala k'a kɛ ne ye ten.» O kɔ, mɛlɛkɛ bɔra a kɔrɔ ka taga.\nMariyamu be taga bɔ Elizabɛti fɛ\n39O tile fila nin na, Mariyamu wilila ka teliya ka taga dugu dɔ la Zude mara la, kuluw ka ca yɔrɔ min na. 40A tagara don Zakari ka soo kɔnɔ ka Elizabɛti fo. 41Elizabɛti ye Mariyamu ka folikan mɛn tuma min na, deen lamagara a kɔnɔ. A fara Nii Senuman na, 42ka kaba k'a fɔ ko: «I ye nɛɛma sɔrɔ Ala fɛ ka tɛmɛ musow bɛɛ kan, ani deen min b'i kɔnɔ, o fana ye nɛɛma sɔrɔ. 43Ne ye jɔn ye fɔɔ ne Matigi bamuso yɛrɛ be na bɔ ne fɛ? 44A filɛ, ne y'i ka folikan mɛn tuma min na, ne deen lamagara nisɔndiya fɛ ne kɔnɔ. 45I dagamunin lo, bari mɛlɛkɛ ye Matigi ka kuma min fɔ i ye, i lara a la.»\nMariyamu ka tanuli dɔnkili\n46- O la, Mariyamu ko:\n«Ne be Matigi boɲa n dusu la,\n47ne nisɔn diyanin be n Kisibaga Ala kosɔn,\n48- bari, a y'a hakili to a ka jɔnmuso majiginin na.\nKabini sisan, mɔgɔw ben'a fɔ waati bɛɛ\nko ne dagamunin lo,\n49bari Setigi ye kobabaw kɛ ne ye, a tɔgɔ ka senu.\n50Ala be makari a ɲasiranbagaw la waati bɛɛ.\n51A ye kabakow kɛ n'a ka sebagaya ye,\na ye yɛrɛboɲalaw hakili ɲagami.\n52- A ye fanga bɔsi faamaw na\nka dɛsɛbatɔw kɛ mɔgɔbabaw ye.\n53A ye fɛnɲuman caaman di kɔngɔtɔw ma\nka fɛntigiw bololakolon bila ka taga.\n54A nana ni dɛmɛ ye Isirayɛli jama ma,\nmin y'a ka baarakɛlaw ye,\n55- k'a hakili to a ka ɲumanya la\nIbrayima n'a kɔmɔgɔw faan fɛ,\ni ko a tun y'a daa di an faaw ma cogo min na.»\n56Mariyamu tora Elizabɛti fɛ ka kalo saba ɲɔgɔn kɛ, o kɔ, a segira ka taga soo.\nZan batizelikɛla woloko\n57Elizabɛti jigilon nana se, a ye dencɛ wolo. 58A sigiɲɔgɔnw n'a ka mɔgɔw y'a mɛn minkɛ ko Matigi y'a ka makari boɲa a faan fɛ, u nisɔn diyara ka fara Elizabɛti kan. 59- A tile seegi, deen kɛnɛkɛnɛlon sera. U nan'a kɛnɛkɛnɛ, u tun b'a fɛ k'a facɛ tɔgɔ la a la ko Zakari. 60Nga a bamuso y'a fɔ ko: «Ayi, a tɔgɔ bena la ko Zan.»\n61U y'a jaabi ko: «I ka mɔgɔ si tɔgɔ te ten.» 62U ye deen faa ɲininga bobow ka kumacogo la ko a b'a fɛ tɔgɔ jumɛn ka la a deen kan.\n63Zakari ye walaka ɲini u fɛ k'a sɛbɛn o kan ko: «A tɔgɔ ko Zan.» U bɛɛ kabakoyara. 64O yɔrɔnin bɛ, Zakari ka boboya banna, a y'a daminɛ ka kuma ka Ala tanu. 65U ka mara mɔgɔw bɛɛ siranna, Zude mara kuluyɔrɔ bɛɛ mɔgɔw tun be o koow lakali ɲɔgɔn ye. 66Mɔgɔ minw mana o kibaru mɛn, u bɛɛ tun be miiri a la k'u yɛrɛ ɲininga ko: «O tuma na, deen nin bena kɛ mun le ye sa?» Tiɲɛ na, Matigi Ala tun b'a fɛ.\nZakari ka tanuli ni kiraya dɔnkili\n67Deen facɛ Zakari fara Nii Senuman na, ka kirayakuma fɔ ko:\n68«Tanuli ka kɛ Matigi ye, Isirayɛli ka Ala,\nbari a y'a janto a ka mɔgɔw la k'u hɔrɔnya.\n69A ye kisibaga barikaman lawili an ye,\na y'a bɔ a ka baarakɛla Dawuda buruju la,\n70i ko a tun ye o kuma don a ka fɔlɔfɔlɔ kiraw daa la cogo min na\n71ko a bena an kisi an juguw ma,\nk'an tila ka bɔ an kɔniyabagaw bɛɛ bolo.\n72O cogo la, a makarila an faaw la,\na y'a hakili to a ka layidu la.\n73A tun ye layidu ta an Faa Ibrayima ye, tiɲɛ na,\n74ko a bena an tila an juguw la,\nwaasa an jaa gwɛlɛyanin ka baara kɛ ale ye,\n75a k'an jati mɔgɔ senumanw ni mɔgɔtilenninw ye an sii bɛɛ la.\n76- E kɔni, ne deen,\ni bena wele Fɛɛn bɛɛ kuntigi Ala ka kira,\nbari i bena taama Matigi ɲakɔrɔ k'a ka sira labɛn.\n77I bena kisili sira yira a ka mɔgɔw la\nu ka hakɛw yafali seen fɛ,\n78an ka Ala ka makari n'a ka ɲumanya barika la.\nA bena kɛnɛ ci an ye ka bɔ sanfɛ i ko tile bɔtɔ kɛnɛ,\n79- ka yeelen bɔ dibilamɔgɔw ye,\nni minw be siran saya ɲa,\nani k'an bila hɛrɛ sira kan.»\n80Ayiwa, Zan tun be kɔgɔra, n'a hakili be boɲa ka taga. A tora kongokolon kɔnɔ fɔɔ ka taga se a yɛrɛ yiralon ma Isirayɛlidenw la.


A magara Yezu ka fani na ani a kɛnɛyara | Yezu ka ɲɛnamaya\nA magara Yezu ka fani na ani a kɛnɛyara\nMATIYO 9:18-22 MARIKI 5:21-34 LUKA 8:40-48\nMUSO DƆ MAGARA YEZU KA FANI NA ANI A KƐNƐYARA\nYahutu minw be Galile bajida la saheli ni tileben cɛ, olu y’a mɛn ko Yezu bɔra Dekapoli mara la ka na. N’a sɔrɔ u caaman y’a mɛn fana ko a ma mɛɛn, Yezu ye fɔɲɔba ni baji mala. N’a sɔrɔ dɔw fana b’a lɔn ko a ye jinatɔw kɛnɛya. O kama, “mɔgɔ caaman” tagara lajɛn baji gɛrɛfɛ walisa ka Yezu kunbɛn. (Mariki 5:21). N’a sɔrɔ o yɔrɔ be Kapɛrnaum mara la. Yezu bɔra kurun kɔnɔ tuma min na, u bɛɛ kɔrɔtɔnin lo, u b’a fɛ k’a lɔn a bena min kɛ.\nMɔgɔ minw kɔrɔtɔnin lo ka Yezu ye, u dɔ ye Zayirus ye. Ale ye Alabatoso kuntigi dɔ ye. A y’a kunbiri gwan Yezu kɔrɔ ka to k’a deli ko: “N denmuso be ɲini ka sa. Sabali ka na i bolo la a kan janko a ka kɛnɛya ka to nii na.” (Mariki 5:23). A deen kelenpe lo, a be ni saan 12 dɔrɔn lo ye ani a koo ka gwɛlɛ Zayirus ma. Yezu bena mun lo kɛ do?—Luka 8:42.\nYezu ye Zayirus ka soo sira minɛ. A tagatɔ, a bɛnna makariko wɛrɛ la. Mɔgɔ minw be tugura Yezu kɔ, u caaman kɔrɔtɔnin lo k’a lɔn min bena kɛ. U b’u yɛrɛ ɲiningara n’u bena Yezu ye a be kabako wɛrɛ kɛra. Nka, muso dɔ be jama cɛma, bana jugu dɔ b’a la. Ale be miirila a ka bana le koo la dɔrɔn.\nKabi saan 12, o Yahutumuso tɔɔrɔnin lo jolibɔn bana bolo. A ye dɛmɛ ɲini dɔgɔtɔrɔ caaman fɛ, ani a ka wari bɛɛ banna furakɛli kosɔn. O n’a ta bɛɛ, a ka bana ma nɔgɔya, nga a ‘be juguyara ka taga.’—Mariki 5:26.\nO bana ɲɔgɔn be mɔgɔ barika ban. A be maloya bila mɔgɔ la fana. N’o bana ɲɔgɔn be mɔgɔ la, a man di a tigi ye ka kuma o koo la mɔgɔw cɛma. Ka fara o kan, ka kɛɲɛ ni Musa ka sariya ye, jolibɔn bana be muso min na, u b’a jati ko a nɔgɔnin lo Alako ta fan fɛ. Mɔgɔ o mɔgɔ magara ale wala a ka joli faniw na, a tigi ka ɲi ka ko ani a nɔgɔnin be to fɔɔ wulafɛ.—Levitiki 15:25-27.\nO muso ye “Yezu kibaru mɛn” ani a tagara a yɔrɔ ɲini. Komi a nɔgɔnin lo, a be tɛmɛ jama cɛma nɛmɛnɛmɛ. A y’a fɔ a yɛrɛ kɔnɔ ko: “Ni n sera ka maga a ka fani dɔrɔn na, n bena kɛnɛya.” A magara Yezu ka fani dakun na dɔrɔn, a y’a ye a farikolo la ko a ka jolibɔn lɔra yɔrɔnin kelen! A “ka bana banna.”—Mariki 5:27-29.\nYezu ye ɲiningali kɛ ko: “Jɔn magara ne la?” E ka miiriya la, muso y’o mɛn minkɛ, o ye mun lo kɛ a la? O ɲiningali ye Piyɛri kɔnɔ gwan ani a y’a fɔ Yezu ye ko: “I ɲaa b’a la ko mɔgɔw b’i digidigira fɔɔ k’i degun.” O la, mun na Yezu ye ɲiningali kɛ ko: “Jɔn magara ne la?” Yezu y’a ɲɛfɔ ko mɔgɔ dɔ magara ale la sabu a y’a ye ko fanga dɔ bɔra ale la (Luka 8:45, 46). Tiɲɛn na, kabako min kɛra, o ye dɔ bɔ Yezu ka fanga la.\nMuso y’a ye ko Yezu bɔra a kala ma minkɛ, a yɛrɛyɛrɛtɔ y’a kunbiri gwan Yezu kɔrɔ siranya kosɔn. A ye tiɲɛn fɔ bɛɛ ɲɛɛ na a ka bana koo la ani a y’a fɔ fana a kɛnɛyara cogo min na. Yezu y’a dusu saalo ni kanuya ye ko: “N [denmuso], i kisira i ka lanaya barika la. Taga hɛrɛ la, i kɛnɛyanin ka to.”—Mariki 5:34.\nAla ye Mɔgɔ min sugandi ka dugukolo mara, siga t’a la, ale be mɔgɔw kanu ani a be makari. A b’a janto mɔgɔw la ani see b’a ye k’u dɛmɛ!\nYezu kɔsegitɔ Kapɛrnaum mara la, mun na mɔgɔw lajɛnna k’a kunbɛn?\nGwɛlɛya juman lo tun be muso dɔ kan? Mun na a ye dɛmɛ ɲini Yezu fɛ?\nO muso kɛnɛyara cogo di? Yezu ye mun lo fɔ walisa k’a dusu saalo?\nTɔɔrɔ bena ban loon dɔ wa?\nBibulu b’a fɔ ko tilenbaliyakow ka gwo Ala ye ani ko a b’a janto sɔbɛ la adamadenw na. I be se ka nafa juman lo sɔrɔ o la?\nA ci dɔ ma A ci dɔ ma A magara Yezu ka fani na ani a kɛnɛyara\njy sap. 46 ɲɛɛ 116-117